Psikologi jemaah haji sentiasa jadi keutamaan petugas

MAKKAH, 6 Jun- Perkhidmatan penting sepanjang operasi Tabung Haji (TH) di tanah suci adalah kaunseling, untuk jemaah dan petugas haji.Selain pencegahan awal berkaitan kesihatan mental serta psikologi, petugas juga mengadakan sesi lawatan silaturrahim dari bilik ke bilik.Pengurus Kaunseling bagi musim haji 1444 Hijrah, Mohammad Hanif Napi memaklumkan penambahbaikan baharu yang diperkenalkan unit itu tahun ini adalah perkongsian informasi secara infografik menerusi aplikasi THhujjaj.Antara isu yang sering dihadapi jemaah termasuk mengawal kemarahan, tips menguruskan kewangan dan tips komunikasi baik antara suami isteri.Turut diwujudkan adalah sudut ventilasi."Sudut ventilasi walaupun ringkas tetapi bagi jemaah yang boleh memanfaatkannya...di situ kita sediakan kertas warna dan mereka boleh melukis, itu lebih kepada terapi...ada juga kita sediakan 'stress ball'. Kita wujudkan sudut itu di hadapan lif sahaja," katanya kepada pemberita di sini.

Unit dianggotai tiga petugas Tabung Haji dan lima kaunselor Kementerian Kesihatan serta Jabatan Kebajikan Masyarakat itu turut menyediakan perkhidmatan talian kaunseling atau PEKA.Semasa operası Masya’ir nanti, Program Prihatin Tetamu Ar-Rahman atau peneman akan dilaksanakan bagi membantu jemaah yang memerlukan bantuan terutama individu berusia 70 tahun ke atas dan tidak mempunyai pengiring.


Projek rintis kluster diperluas ke lima klinik kesihatan

KUALA LUMPUR, 6 Jun- Projek rintis kluster akan diperluas ke lima buah klinik kesihatan lagi bagi mengurangkan kesesakan dan tempoh menunggu di Unit Kecemasan dan Trauma hospital terpilih.Jelas Menteri Kesihatan, Dr Zaliha Mustafa, projek rintis itu akan dilaksana dalam masa terdekat bagi mengurangkan kesesakan pesakit di Zon Hijau.Beliau optimis projek berkenaan dapat mengurangkan kesesakan seperti di Kluster Hospital Tengku Ampuan Rahimah menerusi penyuraian pesakit ke Klinik Kesihatan Bandar Botanik, Klang."Purata waktu menunggu antara 30 hingga 60 minit bergantung pada jenis kes. Kita turut melaksana di lima klinik lain bagi memastikan isu kesesakan di kecemasan dapat diatasi dan melancarkan perkhidmatan kesihatan," kata beliau di Parlimen.Tambahnya, sepanjang 59 hari beroperasi, seramai 9,913 pesakit bergejala ringan dan bukan kecemasan dirawat di Klinik Kesihatan Bandar Botanik dengan purata masa menunggu 30 hingga 60 minit.

(Dr Zaliha berkata projek rintis kluster diperluas ke lima klinik kesihatan)


Perhalusi pakej kompetitif, galak T20 guna tenaga solar

SUBANG JAYA, 6 Jun- Pendekatan holistik bagi mencari jalan terbaik membantu golongan T20 menggunakan tenaga solar sebagai sumber alternatif elektrik, sedang diperhalusi. Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata ini termasuk dari segi pembiayaan atau pakej kompetitif bagi menggalakkan penggunaan tenaga baharu itu.Jelasnya, beberapa perkara perlu diambil kira seperti kesesuaian harga tenaga mengikut pasaran dan kebolehsaingan solar dengan tenaga elektrik konvensional."Kita akan lihat bagaimana nanti, tapi kita akan cari jalan sama ada melalui pembiayaan, sama ada boleh pasang lebih banyak memandangkan sekarang ada had untuk berapa banyak kita boleh pasang di bumbung, mungkin juga pada kadar yang menggalakkan, semua perkara itu," katanya.

(Nik Nazmi Nik Ahmad ketika ditemui pemberita hari ini)

Beliau berkata demikian kepada media pada Simposium SBTI 2023, Universiti Monash Malaysia, di sini hari ini.Sementara itu katanya, subsidi elektrik bersasar berasaskan pendapatan bagi golongan T20, akan diumum selepas sistem Pangkalan Data Utama (PADU), siap hujung tahun ini.


Durian murah gamit penggemar

KANGAR, 6 Jun- Sebanyak satu tan metrik tujuh jenis durian klon ditawarkan pada harga 30% lebih murah menjadi rebutan penggemar raja buah itu di Perlis. Usaha ini hasil inisiatif usahawan harumanis yang kini menawarkan durian klon untuk dinikmati masyarakat setempat di Kampung Teluk Jambu, Bintong pada harga berpatutan. Bagi Muhammad Aidil Akmal Sharidan, memandangkan tidak semua orang mampu membeli durian klon berikutan harganya yang tinggi, pendekatan menjual pada harga lebih murah membolehkannya berkongsi rezeki bersama penggemar raja buah. Antara durian klon yang dijual ialah Musang King, D13, IOI, duri hitam dan Tok Merah yang sering mendapat permintaan tinggi bukan sahaja di Perlis malah seluruh negara. Harga yang ditawarkan RM20 hingga RM35 sekilogram mengikut varieti yang sudah pastinya menjadi pilihan untuk dinikmati bersama keluarga. "Dengan harga yang orang kata harga marhaen, harga yang berpatutan kita bawa satu tan setiap hari, setiap hari kena habis satu tan. Kalau tak habis kita lelong. Esok pagi buah baharu."Jadi dengan cara ini, kita dapat jaga kualiti dan juga orang datang beli dengan keadaan dapat buah yang segar," kata usahawan durian , Muhammad Aidil Akmal Sharidan dalam Program Jualan Durian di Kampung Teluk Jambu, Bintong yang mula beroperasi 1 Jun lalu, dibuka setiap hari mulai 9.00 pagi hingga 11.00 malam sepanjang musim durian ini. Bekalan durian setakat ini diperoleh daripada pemilik dusun di Johor dan Pahang serta bakal ditambah bekalan durian dari Perak dan Kelantan selepas ini berikutan sambutan menggalakkan daripada penggemar durian.

(Muhammad Aidil berkata durian murah gamit penggemar)


Wanita maut kereta bertembung treler

(Kemalangan berlaku kira-kira pukul 11.25 minit pagi)

KUALA NERANG, 6 Jun- Seorang wanita maut selepas terlibat dalam kemalangan membabitkan sebuah lori treler di Jalan Kuala Nerang- Pokok Sena, Kedah.Kemalangan berlaku kira-kira pukul 11.25 minit pagi.Pegawai Perhubungan Awam JBPM Kedah, Abdul Rahim Che Omar berkata  mangsa, berusia 29-tahun memandu kereta sebelum bertembung secara bertentangan."Mangsa meninggal dunia di lokasi kejadian," kata Abdul Rahim kepada media di sini. Pemandu loari treler, seorang lelaki berusia 40-an hanya mengalami cedera ringan.


Elak jadi mangsa penipuan kerja sambilan

KUALA LUMPUR, 6 Jun- Elak jadi mangsa scam kerja sambilan. Jangan terpedaya dengan tawaran pendapatan lumayan!.Demikian nasihat Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim.Beliau mendedahkan, penyamar menyamar sebagai ejen pencari kerja dan menjanjikan keuntungan antara 8 hingga 15 peratus kepada mangsa. "Mereka menyatakan anda diberi 'task' untuk mempromosikan barang atau perkhidmatan yang ada dalam Shopee dan Lazada...kemudian anda akan dibayar komisyen tertentu. "Contohnya anda diminta untuk melakuan belian RM100...akan dapat ganjaran RM20, jadi RM120 dipulangkan balik dalam akaun anda. "Jadi ramailah orang seronok, gembira...mula dia tak percaya. Dia dimasukkan dalam satu WhatsApp group...dalam WhatsApp group itu ada dalam 20 orang dan 20 orang itu semua dapat komisyen. Sebenarnya 20 orang yang ada itu merupakan ahli sindiket," katanya.

(Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim)

Beliau ditemui pemberita selepas menjadi tetamu program rancangan terbitan RTM di Angkasapuri.Jelasnya, cara terbaik membanteras jenayah penipuan atau 'scam' adalah dengan kesedaran tinggi berkenaan taktik dan 'ayat' yang digunakan penjenayah untuk memperdaya mangsa."Dalam kes melibatkan online ini kita ada pilihan sebab kalau penipuan melibatkan fizikal kita boleh ambil tindakan, buat laporan polis, menangkap dan menyiasat serta mendakwa individu yang terlibat."Tapi, berbeza dengan penipuan online...scammer ini tidak ada di Malaysia, mungkin dia berada dekat Myanmar, Cambodia, Laos...jadi orang kena tipu...duit itu masuk dalam keldai akaun...paling bagus kita boleh lakukan adalah tangkap pemilik akaun dan pemilik akaun itu tidak akan dapat duit itu balik, tambahnya.


UPSR, PT3 tidak akan dikembalikan - KPM

KUALA LUMPUR, 6 Mac- Kementerian Pendidikan Malaysia (KPM) tidak berhasrat mengembalikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) buat masa ini.Timbalan Menteri Pendidikan, Lim Hui Ying berkata ini kerana KPM ketika ini sedang memberi tumpuan terhadap pemerkasaan Pentaksiran Berasaskan Sekolah (PBS) dan Pentaksiran Bilik Darjah (PBD)."Selain itu, perkembangan murid dalam aspek sukan, kokurikulum, nilai murni, minat dan kecenderungan serta pembentukan sahsiah turut diperkukuh melalui komponen Pentaksiran Aktiviti Jasmani Sukan Dan Kokurikulum (PAJSK) dan Pentaksiran Psikometrik (PPsi). "PAJSK merupakan satu kaedah pentaksiran aktiviti kokurikulum yang standard dan dilaksanakan sepanjang sesi akademik."Pencapaian murid dilaporkan dalam bentuk Prestasi Tahun Semasa (Grade Point Average) dan himpunan prestasi sepanjang tempoh persekolahan murid."Ia bertujuan memastikan perkembangan murid secara holistik dan berterusan," katanya ketika menjawab pertanyaan wakil Rasah, Cha Kee Chin di Dewan Rakyat di sini.


Datuk Fisol Saleh, Ketua Polis Kedah baharu

ALOR SETAR, 6 Jun- Datuk Fisol Salleh dilantik sebagai Ketua Polis Kedah yang baharu berkuatkuasa hari ini.Bekas Timbalan Ketua Polis Pulau Pinang itu mengambil alih tugas Datuk Wan Hassan Wan Ahmad yang dilantik sebagai Komisioner Polis Pentadbiran di Jabatan Pengurusan Bukit Aman.Majlis serah terima tugas disaksikan  oleh Pengarah Jabatan Integriti dan Pematuhan Standard, Datuk Seri Azri Ahmad di Ibu Pejabat Polis dan Kontinjen Kedah di sini..Terdahulu Datuk Seri Azri  melaksanakan upacara pemakaian pangkat Komisioner Polis (CP) kepada Datuk Fisol sebelum majlis serah terima tugas berlangsung ."Saya juga yakin dan berharap seluruh warga kontinjen Kedah akan memberi sokongan penuh dan kerjasama padu kepada Datuk Fisol sama seperti yang pernah diberikan kepada Datuk Wan Hassan dan Ketua-ketua Polis Negeri Kedah sebelum ini," katanya demikian ketika berucap pada majlis serah terima tugas berkenaan.Pada majlis sama turut berlangsung, majlis serah terima tugas Pengerusi Persatuan Keluarga Polis (PERKEP) Kedah antara Datin Sarihah Jusoh dengan Datin Norli AhmadFisol, 56, yang berasal dari Jitra mula menyertai Polis Diraja Malaysia (PDRM) pada 1986 sepanjang tempoh 37 tahun perkhidmatan, beliau pernah memegang jawatan Timbalan Pengarah Keselamatan Dalam Negeri dan Ketenteraman Awam (Pasukan Gerakan Khas) dari 2019 hingga 2020 dan Timbalan Pesuruhjaya Polis Sarawak dari 2020 hingga 2021.

(Datuk Seri Azri Ahmad (kiri) pada upacara pemakaian pangkat Komisioner Polis kepada Ketua Polis Kedah yang baharu Datuk Fisol Salleh (dua, kiri)/BERNAMA)


Ops Manis 2.0 diteruskan hingga 30 Jun

KUALA LUMPUR, 6 Jun- Ops Manis 2.0  akan diteruskan di seluruh negara hingga 30 Jun ini.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata  operasi yang tamat pada 4 Jun lalu dilanjutkan bagi memastikan bekalan dan pengedaran gula stabil untuk kegunaan rakyat.Katanya semua pihak terlibat dalam setiap rantaian pembekalan perlu mematuhi peruntukan undang-undang berkaitan penjualan gula."Saya ingin beri amaran  kita tidak akan berkompromi , kita tak bertolak ansur dan mengambil tindakan  tegas serta-merta  sekiranya berlaku pertama menjual gula bertapis , kasar dan halus secara bersyarat dengan barangan lain termasuklah gula jernih."Kedua menyorok bekalan, ketiga menjual melebihi harga kawalan  bagi gula putih bertapis kasar dan halus," kata Salahuddin dalam sidang media di Parlimen.Kementerian  Perdagangan Dalam Negeri dan Kos Sara Hidup melaksanakan Ops Manis melibatkan empat negeri iaitu Kelantan, Terengganu, Pahang dan Kedah dari 3 Mei hingga 4 Jun lalu.Sehingga 4 Jun, sebanyak 2,576 premis perniagaan telah diperiksa oleh anggota penguat kuasa dan  60 aduan merangkumi isu gula telah diterima.

(Datuk Seri Salahuddi berkata Ops Manis 2.0 diteruskan hingga 30 Jun)


Hati-hati tawaran pakej haji - TH

MEKAH, 6 Jun- Tabung Haji (TH) menasihatkan orang ramai khususnya bakal haji untuk berhati-hati dengan pelbagai tawaran pakej haji oleh agensi pelancongan yang mengaku memperoleh Visa Furada, bagi mengelakkan kejadian jemaah terkandas di lapangan terbang.Ketua Rombongan Haji, Datuk Seri Syed Saleh Syed Abdul Rahman menyarankan supaya bakal jemaah untuk mendapatkan perkhidmatan berkenaan daripada Pengelola Jemaah Haji (PJH) yang dilesenkan TH sahaja.Ketika ini, hanya 22 syarikat yang dilantik TH sebagai PJH untuk menguruskan pakej berkenaan.Individu atau syarikat yang menawarkan pakej tanpa kelulusan TH adalah salah serta boleh dikenakan tindakan mengikut Akta Tabung Haji 1995 (Akta 535)."Bagi mereka yang peroleh Visa, itu adalah budi bicara dan hak mutlak kerajaan Arab Saudi untuk memberi kepada mana-mana pihak."Cuma ingin diingatkan bagi yang ingin menunaikan haji, mereka perlu memilih pakej-pakej yang disediakan syarikat yang dilesenkan," katanya kepada pemberita di sini.Kira-kira 400 jemaah haji terkandas di Lapangan Terbang Antarabangsa Kuala Lumpur (KLIA) pada tahun lepas.Dalam masa yang sama, beliau turut meluangkan masa melawat operasi petugas media di Abraj Jenadriah.Selain RTM, rombongan petugas media juga disertai agensi media lain seperti TV AlHijrah, TV3, Bernama, Utusan, Sinar Harian, Berita Harian dan radio IKIM.


KPN rangka pelbagai program, semarak perpaduan dalam masyarakat

KUALA LUMPUR, 6 Jun- Pelbagai program dirangka Kementerian Perpaduan Negara (KPN) dalam memastikan tahap perpaduan serta persefahaman diterima baik pelbagai kaum dan agama.Untuk itu, Menteri Perpaduan Negara, Datuk Aaron Ago Dagang berkata Indeks Perpaduan Nasional (IPNas) ditubuhkan bertujuan mengukur keberkesanan pelaksanaan inisiatif dan program tahap perpaduan dan keharmonian negara."Ketika ini, tahap perpaduan negara dalam keadaan sederhana dan terkawal."Dalam menguruskan perpaduan, perkara yang paling utama adalah usaha-usaha menggalakkan persefahaman, toleransi dan hormat menghormati antara masyarakat pelbagai kaum, agama dan budaya."Kementerian telah menyusun program-program di bawah Program flagship Kembara Perpaduan Malaysia MADANI bagi terus menyemarakkan perpaduan dalam kalangan masyarakat," katanya ketika menjawab pertanyaan wakil Merbok, Tuan Mohd Nazri Abu Hassan di Dewan Rakyat di sini.


Projek perumahan di KL wajib bina PPR, rumah mampu milik

KUALA LUMPUR, 6 Jun- Semua projek perumahan diwajibkan membina rumah mampu milik atau Projek Perumahan Rakyat (PPR) dalam semua projek perumahan yang diluluskan di Kuala Lumpur.Jelas Perdana Menteri, Datuk Seri Anwar Ibrahim, ketika ini sasarannya untuk membina lebih banyak rumah mampu milik belum tercapai.Katanya, perubahan penetapan syarat perlu diubah bagi memastikan jumlah rumah berkenaan dapat ditingkatkan untuk keperluan rakyat tidak berkemampuan."Ia memerlukan tindakan yang lebih berkesan dan drastik. Perumahan di Kuala Lumpur dan kota-kota besar itu telah kritikal dan kronik. Jika hendak dibangkitkan, kita mesti ada anjakan dan penetapan syarat yang agak ketat. Kita mahu pembangunan diteruskan tetapi mesti memastikan peluang rakyat miskin itu ditingkatkan samada beli, sewa beli atau hanya menyewa sehingga akhir hayat. Terdapat cadangan sekarang untuk membolehkan individu menyewa dengan kadar murah sehingga akhir hayat dan menyerahkan kepada Dewan Bandaraya Kuala Lumpur (DBKL)," katanya ketika menjawab soalan dikemukan Ahli Parlimen Bukit Bintang, Fong Kui Lun di Dewan Rakyat di sini.Tambahnya, masalah itu dianggap serius di ibu negara memandangkan terdapat 3,000 permohonan untuk mendiami rumah mampu milik atau PPR dalam setahun, sedangkan Dewan Bandaraya Kuala Lumpur (DBKL) hanya mampu menawarkan 300 unit dalam tempoh sama.Dalam pada itu, mengenai pertanyaan berkaitan terdapat terlalu banyak agensi yang terlibat dengan menyelaras sektor perumahan, Anwar berkata ia akan diselaraskan sebaiknya agar fungsi tersebut tidak bertindih. "Antara usaha dilakukan adalah menyeragamkan melalui penubuhan beberapa jawatankuasa Kabinet untuk mengumpulkan semua agensi ini dibawah Timbalan Perdana Menteri (TPM) l, Datuk Seri Dr Ahmad Zahid Hamidi dan TPM ll, Datuk Seri Fadillah Yusof. Pandangan Langkawi itu tepat dan bahagian perumahan juga begitu, jika di bahagian Persekutuan semua agensi diselaraskan untuk memastikan ia tidak bertindih," katanya ketika menjawab soalan tambahan dikemukakan Ahli Parlimen Langkawi, Datuk Mohamad Suhaimi Abdullah di sini.


Zuraida gagal dapat kebenaran mahkamah iktiraf Presiden PBM

KUALA LUMPUR, 6 Jun- Bekas Ahli Parlimen Ampang, Datuk Zuraida Kamaruddin, gagal mendapatkan kebenaran bagi memulakan semakan kehakiman daripada Mahkamah Tinggi Kuala Lumpur, supaya Jabatan Pendaftaran Pertubuhan (RoS) mengiktirafnya sebagai Presiden Parti Bangsa Malaysia (PBM).Hakim, Datuk Amarjeet Singh menolak permohonan itu atas alasan mengikut Seksyen 18C Akta Pertubuhan 1966 iaitu mahkamah tidak boleh mendengar apa-apa pertikaian dalaman parti.Berdasarkan seksyen itu juga mahkamah turut terikat dengan keputusan dibuat oleh mahkamah yang lebih tinggi berhubung isu berkenaan. Prosiding pagi tadi dihadiri Peguam Persekutuan M. Kogilambigai dan peguam Mohamed Ashmeer Ashrof yang mewakili Datuk Zuraida.Pada 12 April lepas, Jabatan Peguam Negara membantah permohonan Datuk Zuraida untuk mendapatkan kebenaran mahkamah dengan alasan seksyen itu menetapkan bahawa keputusan membabitkan parti adalah muktamad dan tidak boleh dicabar, dirayu atau dipersoalkan oleh mahkamah.Datuk Zuraida, 65, yang memfailkan permohonan pada 24 Mac dan menamakan RoS sebagai responden tunggal, memohon pengisytiharan bahawa tindakan RoS mengekalkan Datuk Larry Soon @ Larry Sng Wei Shen sebagai presiden PBM adalah tidak sah dan memohon perintah mandamus untuk mengarahkan RoS mengiktiraf beliau sebagai presiden PBM berkuat kuasa 7 Oktober 2022.


Polis Johor berjaya berkas dua lelaki menyamar sebagai polis

JOHOR BAHRU, 6 Jun- Dua lelaki termasuk seorang penjawat awam yang menyamar sebagai polis diberkas di kawasan perumahan Permas, Kukup Pontian 6.00 petang semalam.Lelaki berusia 43 dan 48 tahun itu ditahan kurang 24 jam selepas disyaki terbabit dengan kejadian cuba menahan sebuah kenderaan di kilometer 41.5 Lebuhraya Utara-Selatan arah utara berhampiran susur keluar Sedenak di Kulai, awal pagi semalam.Ketua Polis Johor, Datuk Kamarul Zaman Mamat menerusi kenyataannya berkata, "bagaimanapun seorang lagi rakan suspek masih bebas dan usaha mengesannya dipergiat."Penjawat awam itu direman dua hari manakala permohonan reman seorang rakan subahatnya ditolak.Polis merampas baju pantulan cahaya, lampu beacon mudah alih, lampu suluh termasuk sebuah kenderaan.Hasil semakan mendapati suspek yang merupakan penjawat awam, tiada rekod lampau manakala seorang lagi suspek mempunyai rekod bersabit dadah.Kes disiasat mengikut Seksyen 170 Kanun Keseksaan dan Seksyen 135(1) Akta Kastam 1967.Semalam polis menerima video kejadian berdurasi 27 saat  yang memaparkan mangsa cuba ditahan sebuah kereta yang menyamar sebagai polis dalam perjalanan dari Singapura ke Genting Highlands.

(Dua lelaki menyamar sebagai polis dirakam dalam video berdurasi 27 saat)


Tindakan terhadap Sanusi, Anwar serah kepada peguam negara

KUALA LUMPUR, 6 Jun- Kenyataan Menteri Besar Kedah, Datuk Seri Muhammad Sanusi Md Nor untuk mengembalikan Pulau Pinang kepada Kedah adalah tindakan tidak bertanggungjawab apatah lagi beliau adalah seorang yang mempunyai kedudukan dan ia melanggar prinsip Perlembagaan Persekutuan.

Menurut Perdana Menteri Datuk Seri Anwar Ibrahim, beliau telah mendapat dokumen termasuk laporan polis yang mengesahkan bahawa Menteri Besar Kedah, secara tidak bertanggungjawab telah mengeluarkan beberapa kenyataan, iaitu pertama menuntut Perlembagaan Malaysia dipinda supaya mengembalikan Pulau Pinang kepada Kedah dan kedua menyatakan ada asas kukuh undang-undang bahawa Pulau Pinang milik kedah.

Susulan laporan itu, Polis Diraja Malaysia (PDRM) telah memulakan siasatan berdasarkan beberapa peruntukan sedia ada untuk mengambil tindakan sesuai selain menghindari daripada penerusan kenyataan-kenyataan yang melanggar prinsip perlemabagaan dan undang-undang.

"Siasatan itu termasuk bawah kanun keseksaan dan juga bawah akta hasutan," kata perdana menteri di Dewan Rakyat bagi menjawab soalan Ahli Parlimen Bagan, Lim Guan Eng.

Guan Eng meminta perdana menteri menyatakan tindakan ke atas gesaan Menteri Besar Kedah, bahawa Perlembagaan Persekutuan dipinda untuk padamkan Pulau Pinang agar boleh dikembalikan kepada Kedah, yang telah memecah-belahkan perpaduan rakyat khususnya menimbulkan keresahan dalam kalangan penduduk Pulau Pinang serta mengancam keharmonian dan keselamatan dalam negara.

Tambahnya, "sebahagian laporan telah dikemukakan kepada peguam negara dan kini menunggu tindakan susulan."

Beliau turut menyatakan bahawa kedudukan Pulau Pinang sebagai sebuah negeri dalam Malaysia yang berasingan daripada negeri Kedah jelas termaktub bawah Fasal (2) Perkara 1 Perlembagaan Persekutuan seperti yang dipersetujui Raja-Raja Melayu.

"Kedudukan Pulau Pinang daripada segi kerajaan dan kenyaan Peguam Negara adalah Pulau Pinang sebagai sebuah negeri dalam Malaysia jelas termaktub bawah Fasal (2) perkara 1 Perlembagaan Persekutana yang memperuntukkan bahawa Negeri-Negeri Persekutuan terdiri daripada Negeri-Negeri Tanah Melayu, iaitu, Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu; dan Negeri-Negeri Borneo, iaitu, Sabah dan Sarawak," kata Perdana Menteri.Mengulas lanjut Anwar berkata Fasal (3) perkara 71 perlembagaan yang menjamin perlembagaan negeri termasuk Perlembagaan Negeri Pulau Pinang. Perjanjian bermula dengan kerajaan Inggeris dan Raja Melayu pada 5 Ogos 1957 yang diperkenan oleh semua Raja-Raja Melayu termasuk Sultan Kedah. Semua undang-undang dan perjanjian terdahulu itu terbatal dengan wujudnya perjanjian Persekutuan Tanah Melayu dan perjanjian yang diperkenan."Ini menyebabkan timbul permasalahan, kita sudah merdeka lebih enam dekad parti parti memerintah tidak pernah dibangkitkan melainkan seorang ketua tidak bertanggungjawab melanggar prinsip perlembagaan. Oleh demikian saya serah sepenuhnya kepada peguam negara," katanya.Sekiranya isu berkenaan dipanjangkan ia dikhuatiri akan memberi implikasi terhadap keharmonian dan keselamatan dalam negara. Beliau juga menegaskan tidak akan berkompromi dengan mana-mana pihak yang cuba melanggar prinsip Perlembagaan Persekutuan termasuk ahli parti bawah Kerajaan Perpaduan."Saya tidak menghalang siasatan terhadap sesiapa pun, jadi jangan guna alasan kononnya ahli UMNO suarakan, kita boleh lantang lagi. Semua parti politik juga tidak terlepas sekiranya melanggar prinsip perlembagaan," katanya.


Penurunan kadar defisit fiskal tidak harus mendadak - PM

KUALA LUMPUR, 6 Jun- Penurunan kadar defisit fiskal yang terlalu mendadak akan menjejaskan ekonomi negara.Menurut Perdana Menteri, Datuk Seri Anwar Ibrahim, ini terutama menerusi projek-projek pembangunan khususnya pendidikan, kesihatan dan prasarana desa."Dalam hal ini, Indonesia juga telah mengurangkan defisit fiskal dengan lebih ketara. Sasaran defisit fiskal Indonesia tahun 2021 asalnya pada kadar 5.7 peratus tetapi mencapai kadar 4.6 peratus. Jadi daripada segi itu Indonesia lebih tegas, kita hanya menurunkan sejak tahun lalu. Kerajaan memilih untuk mengambil pendekatan yang lebih beransur-ansur. Penurunan kadar defisit tidak harus mendadak kerana boleh menjejaskan projek pembangunan terutamanya pendidikan kesihatan dan pelaksana desa," katanya ketika menjawab soalan dikemukakan wakil Putrajaya Dr Radzi Jidin di Dewan Rakyat di sini.Anwar berkata kejatuhan kadar pertukaran ringgit yang dialami dalam tempoh terdekat sebahagian besarnya didorong pengukuhan dalam dolar Amerika Syarikat (AS).Namun, ia tidak harus dijadikan pengukur kedudukan ekonomi negara.


Niaga hadapan FBM KLCI rendah pada sesi awal dagangan

KUALA LUMPUR, 6 Jun- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives kebanyakannya lebih rendah pagi ini walaupun pasaran tunai asas mempamerkan pemulihan.Pada pukul 9.18 pagi, Jun 2023 turun 2.0 mata kepada 1,379.5, Julai 2023 susut 1.5 mata kepada 1,381.0 dan Disember 2023 merosot 1.0 mata menjadi 1,367.0, manakala September 2023 menambah 1.0 mata kepada 1,370.0.Jumlah dagangan dan kepentingan terbuka masing-masing berjumlah 687 lot dan 37,952 kontrak.Pada pukul 9.35 pagi, FBM KLCI susut 0.63 mata untuk mencapai paras 1,380.63 daripada 1,381.26 pada penutup Jumaat.- BERNAMA


Wanita Malaysia hilang di Thailand

KUALA LUMPUR, 6 Jun- Seorang wanita warga Malaysia dilaporkan hilang di Thailand selepas gagal dijejaki ahli keluarganya sejak beberapa hari lepas.Mangsa dikenali Angie Chona Sum Yee, berusia 22 tahun.Menerusi Facebook ibu mangsa, Zhu Caiyun berkata lokasi terakhir Angie di Chiang Mai."Angie yang bekerja di sebuah syarikat di Kuala Lumpur ke Chiang Mai pada 29 Mei lalu atas urusan kerja."Terdapat pekerja daripada syarikat sama akan menemui Angie ketika di Thailand."Angie telah memuat naik beberapa keping gambar di sekitar Chiang Mai, daerah Mae Sai, Chiang Rai, termasuk kawasan pintu sempadan antara Mae Sai dan Myanmar."Gambar itu dimuat naik Angie di Facebook peribadinya sebelum beliau hilang tanpa dikesan."Kali terakhir Angie aktif di aplikasi WhatsApp adalah pada pukul 10.00 malam, Khamis lalu."Sejak daripada itu, beliau tidak membalas atau membaca sebarang mesej dihantar," katanya.Katanya, laporan polis telah dibuat di Malaysia dan Thailand.Orang ramai yang mempunyai maklumat berkaitan kes berkenaan diminta tampil membantu pihak berkuasa menjejakinya.


Tahan sakit 20 minit, punggung budak tercucuk besi

SUNGAI BESAR, 6 Jun- Seorang kanak-kanak lelaki berusia 12 tahun terpaksa menahan kesakitan kira-kira 20 minit apabila punggungnya tercucuk besi pagar sedalam 15 sentimeter petang semalam.Insiden berlaku di kediaman keluarga mangsa di Taman Seri di sini.Pengarah Bomba Selangor, Wan Md Razali Wan Ismail, berkata pihaknya menerima panggilan kecemasan pada pukul 6.25 petang berhubung insiden tersebut."10 anggota bomba termasuk pegawai dari Balai Bomba dan Penyelamat (BBP) Sungai Besar telah dihantar ke lokasi kejadian."Setibanya di lokasi, kanak-kanak itu masih berada di pagar besi rumah berkenaan."Anggota segera bertindak mengangkat kanak-kanak berkenaan sebelum dibawa ke Hospital Tengku Ampuan Jemaah (HTAJ) untuk mendapatkan rawatan lanjut," katanya menerusi kenyataan.


Laporan tragedi Batang Kali, dijangka siap akhir Jun ini

KUALA LUMPUR, 6 Jun- Laporan tragedi tanah runtuh Batang Kali yang berlaku pada 16 Disember tahun lepas dijangka siap akhir bulan ini.Menteri Kerja Raya, Datuk Seri Alexander Nanta Linggi berkata, "ia akan dibentang kepada Jemaah Menteri sebelum dimuktamadkan untuk tindakan selanjutnya."Bagaimanapun, Kementerian Kerja Raya melalui Jabatan Kerja Raya (JKR) dengan kerjasama agensi kerajaan yang berkaitan, dalam peringkat penyediaan deraf laporan akhir.Antara elemen yang diambil kira dalam penyiapan laporan tersebut adalah kerja-kerja ujian penyiasatan tanah di lapangan dan makmal serta penganalisis data.Data ujian itu penting untuk dianalisis bagi menentukan mekanisme kegagalan pelbagai pakar termasuk dari aspek kejuruteraan geoteknik dan geologi.Datuk Seri Alexander memberi jaminan JKR sedang melakukan usaha yang terbaik untuk melengkapkan proses tersebut.

(Tangkap layar kenyataan media Kementerian Kerja Raya)


Kanak-kanak dua tahun dipercayai keracunan nikotin akut

KUALA LUMPUR, 6 Jun- Seorang kanak-kanak perempuan berusia dua tahun berkemungkinan mengalami keracunan nikotin akut selepas dipercayai tertelan cecair daripada peranti rokok elektronik (vape) jenis pakai buang.Kejadian berlaku pada 30 Mei lepas di Bera, Pahang.Kementerian Kesihatan (KKM) dalam kenyataan memaklumkan, "mangsa telah dirujuk ke Hospital Sultan Ahmad Shah di Temerloh kerana memerlukan bantuan pernafasan di Unit Rawatan Rapi Kanak-Kanak."Kanak-Kanak tersebut dilaporkan mengalami sawan sebanyak dua kali ketika dalam rawatan.Bagaimanapun, keadaan terkini pesakit stabil dan boleh bernafas tanpa bantuan alat pernafasan serta dipantau pihak hospital.Pada mulanya, kejadian tersebut dilaporkan sebagai kemungkinan kes kecederaan paru-paru yang dikaitkan dengan rokok elektronik (EVALI) namun hasil penemuan klinikal mendapati ia tidak memenuhi kriteria EVALI.Keputusan ujian air kencing menunjukkan kehadiran nikotin pada paras yang tinggi.Kanak-kanak tersebut disahkan menghidapi Acute Life Threatening Event Secondary To Possible Alleged Nicotine Ingestion Complicated With Seizure.Keracunan nikotin akibat penggunaan tembakau atau cecair rokok elektronik boleh menyebabkan kesan akut seperti debaran jantung atau palpitation, muntah dan sawan.Selain itu, kesan nikotin yang tinggi serta pendedahan nikotin untuk jangka masa panjang terutama kepada kanak-kanak akan menyebabkan pertumbuhan otak terjejas.


Lebih 1,000 jemaah haji dari Pulau Pinang

BAYAN LEPAS, 6 Jun- Seramai 1,065 jemaah dari Pulau Pinang terpilih menunaikan haji tahun ini.Kesemua mereka dibawa ke Lapangan Terbang Antarabangsa Kuala Lumpur (KLIA) melalui 12 penerbangan yang disediakan Tabung Haji (TH).Pengarah Eksekutif Operasi Lembaga TH, Mohamed Ameen Abdul Wahab berkata jemaah dari negeri itu kemudiannya dibawa bersama jemaah dari negeri lain terus ke Jeddah atau Madinah.Kesemua 31,600 jemaah dari negara ini akan dibawa menerusi 102 kapal terbang."Dan seterusnya mereka akan bersama jemaah lain dari KLIA terus ke Madinah atau Jeddah. Tahun lepas selepas dua tahun kita ada kekangan untuk mengerjakan haji, tahun lepas Arab Saudi membuka kembali sempadan tetapi jumlah jemaah haji mengikut kuota asal. Tahun ini, kerajaan negara itu membenarkan kuota penuh," katanya kepada pemberita di sini.Beliau dalam masa sama turut menasihati jemaah haji Malaysia agar sentiasa menjaga kesihatan dengan baik supaya dapat mengerjakan ibadah tersebut dengan sempurna.


Inisiatif Payung Rahmah diperluaskan kepada cermin mata

KUALA LUMPUR, 5 Jun- Inisiatif Payung Rahmah kini diperluaskan kepada Pakej Rahmah Cermin Mata.

Sebelum ini, inisiatif itu bermula dengan menu makanan, bakul makanan, rawatan, dan jualan murah.Menurut Menteri Perdagangan Dalam Negeri dan Kos Sara Hidup Datuk Seri Salahuddin Ayub, "inisiatif terbaharu ini dijayakan dengan penglibatan swasta."Menerusi hantaran di Facebook rasminya, "orang ramai boleh membeli cermin mata pada harga antara RM50 ke RM100."Selain itu, "mereka yang ingin menaik taraf kanta kepada 'blue cut lens’ dengan perlindungan sinaran ultra ungu boleh menambah RM100 sahaja."Bagaimanapun, pakej berkenaan boleh didapati di 96 cawangan MOG Eyewear seluruh negara.Salahuddin berkata, "Inisiatif Payung Rahmah akan diteruskan dengan pelbagai lagi tawaran menarik sesuai dengan keperluan dan kehendak rakyat."


Pengagihan kerusi calon PRN Terengganu BN, PH selesai

(Majlis Perjumpaan Empat Peringkat dan Pelancaran Jentera PRN 2023 Peringkat UMNO Bahagian Marang)

MARANG, 5 Jun- Pengagihan kerusi melibatkan calon Barisan Nasional (BN) dan Pakatan Harapan (PH) dalam Pilihan Raya Negeri (PRN) Terengganu sudah dimuktamadkan dan hanya menunggu pengumuman pucuk pimpinan tertinggi pusat. Perkara itu dinyatakan Pengerusi BN Terengganu, Datuk Seri Dr. Ahmad Said.Beliau berharap tidak timbul lagi sebarang perkara berbangkit atau keputusan penting dihebahkan menerusi media arus perdana, mendahului pucuk pimpinan tertinggi pusat."Biar tunggu, kita tahu, biar presiden dua pihak selesaikan calon peringkat kedua pula. Banyak lagi proses tapisan," kata Ahmad  Beliau yang juga Ahli DUN Cukai merangkap Pengerusi UMNO Terengganu berkata demikian selepas merasmikan Majlis Perjumpaan Empat Peringkat dan Pelancaran Jentera PRN 2023 Peringkat UMNO Bahagian Marang di Dewan Institut Kemahiran Belia Negara (IKBN) Wakaf Tapai di sini. Terdahulu Dr. Ahmad  menyerahkan sumbangan kewangan dan peralatan daripada pihak BN negeri kepada wakil-wakil cawangan UMNO Bahagian Parlimen Marang untuk persediaan menghadapi PRN akan datang. Dalam PRU ke-14 lalu, BN memenangi 10 daripada 32 kerusi DUN, manakala baki 22 kerusi lagi dimenangi PAS. 10 kerusi dimenangi BN ialah DUN Kijal, Bukit Besi, Telemong, Seberang Takir, Batu Rakit, Langkap, Permaisuri, Jertih, Kuala Besut dan Hulu Besut.

(Datuk Seri Dr. Ahmad Said berkata pengagihan kerusi calon PRN Terengganu BN, PH selesai)


KUALA LUMPUR, 5 Jun- Keputusan memendekkan tempoh pengajian 44 program di sembilan institusi pengajian tinggi awam (IPTA) daripada empat tahun kepada tiga, mendapat reaksi positif mahasiswa.Mereka menyifatkannya sangat baik dan relevan untuk dilaksanakan. "Perkara ini sememangnya satu idea yang baik untuk negara kita kerana pada masa yang sama di peringkat institusi pengajian tinggi ataupun univerisiti mereka juga boleh berjimat apabila tempoh pengajian dipendekkan," kata Yang Dipertua Majlis Perwakilan Pelajar Universiti Sains Malaysia, Afirul Idris Ayub Khan. "Kurangkan beban pelajar atau famili pelajar tersebut kerana dengan tiga tahun pengajian, hutang yang akan ditanggung pelajar juga semakin kurang. Hal ini mampu menarik minat pelajar yang lebih ramai untuk menyambung belajar di IPTA," ujar Yang Dipertua Majlis Perwakilan Pelajar Universiti Putra Malaysia, Fatin Amirah Mohd Hisham. Yang Dipertua Majlis Perwakilan Pelajar Universiti Utara Malaysia, Muhammad Izuan Faiz Abdul Rahman pula berkata perlu ada sinergi antara Kementerian Pendidikan Tinggi dengan pihak industri untuk sentiasa mengemas kini program yang ditawarkan IPT di seluruh negara."Kita mahu program dan jurusan tersebut disusun dengan cara yang baik dan menjamin kualiti setiap siswazah yang bakal dilahirkan," katanya.

(Langkah pendekkan tempoh pengajian kurangkan beban pelajar)


KUALA LUMPR, 5 Jun- Laporan tragedi tanah runtuh Batang Kali, dijangka siap akhir bulan ini dan akan dibentangkan kepada Jemaah Menteri sebelum dimuktamadkan untuk tindakan selanjutnya.Kenyataan Menteri Kerja Raya Datuk Seri Alexander Nanta Linggi memaklumkan, Jabatan Kerja Raya (JKR) dengan kerjasama agensi-agensi kerajaan yang berkaitan, dalam peringkat penyediaan deraf laporan akhir.Antara elemen yang diambil kira dalam penyiapan laporan berkenaan ialah kerja ujian penyiasatan tanah di lapangan dan makmal serta penganalisisan data. "Data daripada ujian itu adalah penting untuk dianalisis bagi menentukan mekanisme kegagalan oleh pelbagai pakar termasuk dari aspek kejuruteraan geoteknik dan geologi," menurut kenyataan itu Tragedi 16 Disember 2022 itu membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan Father's Organic Farm di Batang Kali.

(Laporan tanah runtuh Batang Kali siap akhir bulan ini)


RM9.6 juta diperuntuk baik pulih klinik daif di Kelantan

KOTA BHARU, 5 Jun- 39 klinik di seluruh Kelantan di kenal pasti Kementerian Kesihatan (KKM) sebagai klinik daif untuk kerja baik pulilh tahun ini dan ia melibatkan peruntukan bernilai RM9.6 juta.Klinik tersebut membabitkan lapan klinik desa, 18 klinik kesihatan dan 13 klinik pergigian. Menterinya Dr Zaliha Mustafa menerusi catatan di facebook berkata, "KKM telah menubuhkan Pasukan Petugas Khas (Task Force) Projek Pembaikan Klinik dan Fasiliti Daif yang berperanan untuk memantau pelaksanaan projek di setiap negeri bagi memastikan kelancaran pelaksanaan projek.“Menerusi lawatan kerja ke Kelantan tempoh hari, saya berpeluang meninjau sendiri keadaan beberapa buah klinik daif berkenaan." Selain itu beliau juga berharap agar, "segala perancangan projek berjalan lancar demi keselesaan petugas kesihatan dan meningkatkan kualiti perkhidmatan kepada rakyat Malaysia. Doakan semoga segala usaha kami dipermudahkan,” katanya dalam satu kenyataan, hari ini.

(Inisiatif baik pulih dan naik taraf klinik daif di Kelantan/fb KKM)


Penerima Darjah Kebesaran, Bintang, Pingat Persekutuan rasa dihargai

(Yang di-Pertuan Agong berkenan menyampaikan Titah Diraja pada Istiadat Menghadap dan Pengurniaan Darjah Kebesaran, Bintang dan Pingat Persekutuan sempena sambutan Ulang Tahun Hari Keputeraan Rasmi Baginda/BERNAMA)

KUALA LUMPUR, 5 Jun- Penerima Darjah Kebesaran, Bintang dan Pingat Persekutuan bersempena Ulang Tahun Hari Keputeraan Rasmi Yang di-Pertuan Agong menyatakan rasa syukur dan gembira.Mereka menyifatkannya sebagai penghargaan dan pengiktirafan."Insya-Allah dengan pengurniaan ini memberikan saya keyakinan yang lebih untuk memastikan segala yang dirancang, segala yang diimpikan itu tercapai sebelum penghujung tahun ini," kata Yang di-Pertua Dewan Rakyat, Tan Sri Johari Abdul."Saya sangat berterima kasih kepada Yang di-Pertuan Agong atas pengurniaan ini," kata mantan Pengerusi DAP, Tan Sri Lim Kit Siang.

(Tan Sri Lim Kit Siang ceria selepas menerima Darjah Kebesaran Panglima Setia Mahkota (P.S.M) yang membawa gelaran Tan Sri/BERNAMA)

"Daripada pihak keluarga saya amat berbesar hati dan menjunjung kasih kepada Duli Tuanku," luah anak sulung Allahyarham Tan Sri Nik Abdul Aziz, Nik Aini Nik Abdul Aziz.

"Sangat gembira, sangat berbesar hari.. istimewa," kata Hakim Mahkamah Persekutuan, Tan Sri Nallini Pathmanathan."Inilah satu-satunya pengiktirafan yang saya banggakan. Terima kasih Tuanku telah memberi semangat untuk saya bekerja dengan cemerlang untuk kebajikan dan sebagainya." kata Pengerusi Yayasan Kebajikan Artis Tanahair, Datuk Irwan Shah Abdullah atau lebih dikenali sebagai DJ Dave.


Tiga lelaki dikesan menyamar anggota polis

KULAI, 5 Jun- Polis sedang mengesan tiga lelaki dipercayai menyamar sebagai anggota polis dan cuba menahan kereta seorang individu di kilometer 41.5 Lebuhraya Utara Selatan, menghala ke Utara awal pagi tadi.Pemangku Ketua Polis Daerah Kulai Superintendan Yusof Othman memaklumkan, insiden itu tular di Facebook selepas dimuat naik oleh individu yang dikejar suspek berkenaan.Siasatan awal mendapati mangsa dalam perjalanan dari Singapura menuju ke Genting Highland, sebelum dikejar suspek berhampiran susur keluar Plaza Tol Sedenak.Suspek memasang lampu isyarat biru di bumbung kereta, memakai pakaian seakan polis, memakai pelitup muka dan cuba memberhentikan kereta mangsa dengan membuat isyarat tangan.Selain itu, suspek juga menggunakan kereta persendirian, dan bukannya kereta polis.Bagaimanapun, polis belum menerima laporan daripada mangsa berkenaan insiden itu manakala usaha sedang giat dijalankan bagi mengesan pemilik kereta dipandu suspek.Kes disiasat mengikut seksyen 170 Kanun Keseksaan kerana menyamar sebagai penjawat awam.

(Tiga lelaki, menyamar sebagai anggota polis)


Johor rekod peningkatan kes HFMD

JOHOR BAHRU, 5 Jun- Johor merekodkan peningkatan kes penyakit tangan, kaki dan mulut (HFMD), 1.3 kali ganda kepada 320 kes dari 28 Mei hingga Sabtu lalu, berbanding minggu sebelumnya.Exco Kesihatan dan Perpaduan Ling Tian Soon dalam satu kenyataan, "Johor Bahru merekodkan kes tertinggi iaitu 607 diikuti Tangkak 204 kes dan Kota Tinggi, 167 kes."Manakala, "144 kes dicatatkan di batu pahat, Kluang 136 kes Segamat 121 kes, Pontian 104 kes, Kulai 101 kes manakala Muar dan Mersing bawah 100 kes."Kebanyakan kes itu melibatkan kanak-kanak sehingga enam tahun dengan 1,293 kes, 202 kes dari umur 7 hingga 12 tahun dan selebihnya berusia 13 tahun ke atas.Taman didikan kanak-kanak (Tadika) menjadi lokasi penularan tertinggi dengan 26 kes , diikuti enam kes di Taman Asuhan Kanak-Kanak (Taska), lima di pusat jagaan harian, tiga prasekolah, dua di rumah persendirian dan satu di sekolah.Bagaimanapun, beliau menasihatkan ibu bapa tidak membawa anak-anak yang bergejala ke tempat awam seperti pusat membeli belah selain segera mendapatkan rawatan jika terdapat simpton penyakit itu.


Zoo taiping mandikan haiwan, elak strok haba

TAIPING, 5 Jun- Zoo Taiping & Night Safari (ZTNS) lebih kerap memandikan haiwan berikutan cuaca panas ketika ini. Ia dilakukan bagi mengelakkan lebih 1,200 ekor haiwan di zoo berkenaan terkena strok haba.Pengarahnya, Dr. Muhamad Ridhwan Affendi berkata, kebajikan haiwan sentiasa menjadi keutamaan pihaknya.Arahan juga telah diberikan kepada semua petugas zoo untuk memastikan paras air dalam bekas minuman sentiasa diperiksa."Kalau kita nampak di Zoo Taiping, pameran kita memang semula jadi dan menyediakan tempat haiwan mandi, berteduh di bawah pokok-pokok besar dan kita berikan nutrisi yang cukup kepada haiwan di sini."Setakat ini tiada lagi haiwan yang terdedah kepada strok haba begitu juga pekerja di sini. Beberapa hari ini, sudah mula hujan dan cuaca semakin baik. Diharapkan keadaan ini tidak berlanjutan sehingga September atau Ogos," katanya pada sidang media, program 'Let's Nurture The Nature' sempena Hari Alam Sekitar Sedunia, di sini.Program itu bertujuan mempromosi pendidikan dan kesedaran masyarakat khususnya dalam pemeliharaan dan pemuliharaan alam semula jadi.Seramai 21 pelajar Program Pendidikan Khas Integrasi (PPKI) Sekolah Kebangsaan Kampung Boyan, Taiping, terlibat dalam program tersebut.


Kerajaan tidak kompromi sistem beraja diganggu

KUALA LUMPUR, 5 Jun- Kerajaan tidak akan bertolak ansur atau membenarkan sistem beraja diperolok dan diganggu gugat.Menurut Perdana Menteri Datuk Seri Anwar Ibrahim tindakan yang setimpal akan diambil terhadap mana-mana pihak yang cuba mengancam sistem beraja dan keluhuran Perlembagaan.

(Perdana Menteri Datuk Seri Anwar Ibrahim/BERNAMA)

"Kerajaan tidak akan bertolak ansur atau membenarkan sistem beraja diperolok dan diganggu gugat atas nama kebebasan. "Mewakili Jemaah Menteri dan seluruh rakyat Malaysia, patik ingin menzahirkan sekalung penghargaan kepada Tuanku sejak bersemayam di atas takhta dalam menzahirkan sikap keprihatinan yang tinggi. "Raja dan Raja Permaisuri laksana pohon dan tentunya institusi ini mesti tersemat dipelihara dengan baik, sesuai dengan bidalan Melayu bahawa, “Biar patah dayung di tangan, dengan jari ku kayuh jua”, kata Perdana Menteri.Beliau berkata demikian ketika merafak sembah ucapan tahniah pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara Kuala Lumpur.


Tuntutan Sulu, Malaysia ambil langkah proaktif

KUALA LUMPUR, 5 Jun- Malaysia akan terus mengambil langkah proaktif bagi mengukuhkan lagi imuniti kedaulatannya dan melibatkan semua pihak berkepentingan dalam memastikan timbang tara dihormati di peringkat antarabangsa berhubung tuntutan Kumpulan Sulu.Sekretariat Khas Sulu berkata ini termasuk mengambil tindakan terhadap mana-mana rakyat Malaysia yang didapati memberikan bahan sokongan secara langsung atau tidak langsung kepada pihak yang menuntut perkara itu.“Kerajaan Malaysia tidak akan teragak-agak untuk membela mana-mana pegawai awam Malaysia yang melaksanakan peranan mereka dengan betul termasuk Peguam Negara dalam hal ini."Pada 6 Jun, Mahkamah Perancis akan memutuskan sama ada sebahagian 'Final Award' dituntut kumpulan itu terhadap Malaysia akan dikuatkuasakan."Terdahulu, kerajaan Malaysia menafikan dakwaan dan sindiran surat daripada Paul Cohen iaitu peguam bela waris kepada Sultan Sulu."Menerusi surat yang dihantar kepada Jabatan Peguam Negara yang menuntut pembayaran segera 'Final Award' berjumlah AS$16.412 bilion, AS$4,026,592.64 untuk kos timbang tara dan AS$3,502,394.24 untuk undang-undang bayaran peguam."Surat itu turut mendakwa Kerajaan Malaysia gagal mematuhi 'Final Award' mengenai kes timbang tara Dr. Gonzalo Stampa di Sepanyol yang dikatakan keterlaluan."Bagaimanapun Peguam Negara menjawab surat Cohen pada 31 Mei 2023 dan menyenaraikan semua fakta tuntutan yang tidak dapat dipertikaikan.


Suami isteri edar dadah ditahan polis

MANJUNG, 5 Jun- Sepasang suami isteri ditahan kerana dipercayai terlibat dalam aktiviti pengedaran dadah di sebuah rumah di sini semalam.Sebanyak 7,042 gram heroin dan 3,058 gram ganja berjaya dirampas menerusi serbuan yang dilakukan itu.Ketua Polis Perak, Datuk Seri Mohd Yusri Hassan Basri menerusi kenyataan memaklumkan hasil saringan air kencing mendapati kedua-dua suspek negatif dadah dan tidak mempunyai kesalahan lampau."Kesemua dadah dipercayai untuk pasaran tempatan dan boleh digunakan seramai 15,600 orang penagih."Polis turut menyita sebuah kenderaan, tujuh utas rantai, enam bentuk cincin, empat pasang anting-anting dan sebentuk subang hidung."Nilai keseluruhan rampasan bernilai RM136,332."Suspek direman tujuh hari bermula semalam sehingga 10 Jun ini."Kes disiasat di bawah seksyen 39B Akta Dadah Berbahaya 1952," katanya.


Pengiktirafan MSPO buka lembaran baharu hubungan Malaysia-UK

KUALA LUMPUR, 5 Jun- Pengiktirafan Pensijilan Minyak Sawit Mampan Malaysia (MSPO) oleh United Kingdom (UK) kepada Malaysia bakal membuka lembaran baharu kepada hubungan dagang antara kedua-dua negara.Penganalisis Ekonomi, Dr Zokhri Idris berpandangan, kesediaan Kesatuan Eropah (EU) berunding dengan Malaysia berkenaan MSPO memberi petunjuk yang positif terhadap sektor komoditi negara. "Ini sebenarnya akan memberikan lebih banyak ruang dan peluang kepada kita khususnya industri penghasilan minyak kelapa sawit tempatan. Pertamanya dalam melihat sejauh mana kepatuhan dan komitmen kita di dalam alam sekitar, sosial dan tadbir urus (ESG) yang akan memberi nilai tambah yang lebih banyak sekiranya diimplimentasikan.

"Kedua, ia memberikan perspektif kepada Kesatuan Eropah (EU) untuk lebih memahami kedudukan dan juga untuk industri perladangan dan juga kelapa sawit di negara kita dan memberikan lebih banyak ruang untuk kita menerokai pengeksportan minyak kelapa sawit di Kesatuan Eropah ", katanya kepada RTM.

Keyakinan serupa turut disuarakan Penganalisis Ekonomi UUM, Prof Madya Dr Irwan Shah Zainal Abidin."Kalau kita tengok perdagangan dua hala antara Malaysia dengan United Kingdom ini pun sudah mencecah sekitar AS$7.3 bilion. Jadi prospek ini, saya fikir hasil daripada keputusan ini, ia dijangka akan meningkatkan lagi dari segi momentum dan juga dari segi aksesibiliti dan juga volum sektor eksport pemain-pemain eksport di Malaysia ke UK di masa hadapan", katanya kepada RTM.Terdahulu, Timbalan Perdana Menteri yang juga Menteri Perladangan dan Komoditi, Datuk Seri Fadillah Yusof menyifatkan misi minyak sawit ke UK berjaya berikutan penggubal dasar di London telah memberikan komitmen untuk mengiktiraf MSPO dalam garis panduan terperinci bagi memastikan komoditi yang memasuki negara adalah mampan.


Operasi cari kanak-kanak lemas diteruskan

TANJUNG MALIM, 5 Jun- Operasi mencari dan menyelamat (SAR) kanak-kanak lemas di Lubuk Gelap, Jalan Simpang Empat di sini diteruskan hari ini.Penolong Pengarah Operasi Jabatan Bomba dan Penyelamat (JBPM) Perak, Sabarodzi Nor Ahmad berkata fokus pencarian kini ditumpukan di kawasan sekitar mangsa dipercayai hilang sepanjang lima kilometer."Cuaca baik pada hari ini dengan air lebih jernih dan arus tidak deras berbanding semalam."Operasi yang bermula pada pukul 9.30 pagi tadi menggunakan teknik pencarian secara ‘Surface Searching’ dan selaman oleh Pasukan Penyelamat di Air (PPDA) serta khidmat Unit Anjing Pengesan (K9)."Selain JBPM Tanjung Malim, operasi dibantu Polis Diraja Malaysia (PDRM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Team Rescue UPSI," katanya kepada pemberita di sini.Dalam kejadian Sabtu lalu, mangsa Edward Grang Anak Janggut, 8 tahun dipercayai hilang ketika mandi bersama keluarganya di sungai tersebut.Mangsa merupakan anak kedua daripada tiga beradik.

(Mangsa merupakan anak kedua daripada tiga beradik)


Kerajaan Perpaduan wujudkan permuafakatan, kestabilan politik

KUALA LUMPUR, 5 Jun-  Kerajaan Perpaduan yang digagaskan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah merupakan cetusan idea baginda dalam mewujudkan kerajaan yang stabil. Perdana Menteri, Datuk Seri Anwar Ibrahim berkata usaha itu berjaya meningkatkan keyakinan pelabur berlandaskan tata kelola pemerintahan yang mampan demi menjamin kesejahteraan dan keselesaan rakyat."Kerajaan Perpaduan yang lahir daripada cetusan kebijaksanaan baginda telah berjaya mewujudkan permuafakatan dan kestabilan politik negara. "Ia juga memberi ruang ke arah pertumbuhan ekonomi negara, keyakinan pelabur domestik dan luar negara," katanya ketika merafak sembah ucapan tahniah pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara 2023 di sini hari ini.Dalam pada itu, Anwar berkata kerajaan bakal melancarkan beberapa dasar negara yang lebih kental dan ampuh bagi mendepani cabaran dunia."Kerajaan mengakui cabaran di masa hadapan sangat mencabar. Dunia masih bergelut dengan perebutan kuasa dan peperangan. Kerancakan perdagangan ekonomi sejagat kian terbantut dan krisis iklim serta persekitaran berada di tahap genting. Insya-Allah Pelan Perindustrian Negara akan dilancarkan pada bulan Ogos ini, Kajian Separuh Penggal Rancangan Malaysia Ke-12 pada akhir September dan Belanjawan MADANI kedua pada bulan Oktober. Kesemuanya tatkala tuanku masih bersemayam di atas singgahsana negara. Dalam semua kerangka besar yang bakal dilancarkan, ia akan menjadi landasan tata kelola yang baik, telus dan bertanggungjawab," katanya.


839 Terima Darjah Kebesaran, Bintang dan Pingat sempena Hari Keputeraan Agong

(Yang di-Pertuan Agong bersama Raja Permaisuri Agong berkenan berangkat pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan sempena sambutan Ulang Tahun Hari Keputeraan Rasmi Yang di-Pertuan Agong di Istana Negara/BERNAMA)

KUALA LUMPUR, 5 Jun- Seramai 839 individu menerima Darjah Kebesaran, Bintang dan Pingat Persekutuan 2023 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Yang Dipertua Dewan Rakyat Datuk Johari Abdul mendahului senarai penerima dengan dikurniakan darjah kebesaran Panglima Setia Mahkota (PSM) yang membawa gelaran ‘Tan Sri’.Turut dikurniakan darjah kebesaran PSM ialah 25 individu lain termasuk Hakim Besar Sabah dan Sarawak Datuk Abdul Rahman Sebli, Hakim Mahkamah Persekutuan Datuk Nallini Patmanathan, mantan Hakim Mahkamah Persekutuan Datuk Seri Mohd Zawawi Salleh, mantan Menteri Besar Kelantan Allahyarham Datuk Nik Abdul Aziz Nik Mat dan Pengarah Urusan Kumpulan Engtex Group Berhad Datuk Ng Hook.Selain itu, Pengarah Urusan Kumpulan Maxim Global Berhad Datuk Seri Gan Seong Liam, Pengerusi DPS Resources Berhad Datuk Seri Sow Chin Chuan, Pengarah Bebas Bukan Eksekutif Sime Darby Plantation Berhad Datuk Seri Dr Nik Norzul Thani N.Hassan Thani dan komposer Datuk Seri Dr Ahmad Khan Nawab Khan.Turut menerima PSM ialah Pengerusi Eksekutif Yuwang Group See Hong Cheen @ See Hong Chen, Pengerusi Battersea Power Station Holding Company Limited Datuk Jaganath Derek Steven Sabapathy, Pengarah Urusan Kumpulan DRB-Hicom Berhad Datuk Seri Syed Faisal Albar Syed A.R. Albar dan Pengerusi/ Pengarah Perusahaan Sadur Timah Malaysia (PERSTIMA) Berhad Datuk Wee Hoe Soon @ Gooi Hoe Soon.Penerima lain ialah Pengarah Urusan Winfast Group of Companies Datuk Seri Chee Chan Yau @ Cheah Chan Yau, Pengarah Urusan Kumpulan Syarikat Ming Heng Motor Sdn Bhd Datuk Koh Chui Ming, Presiden dan Ketua Pegawai Eksekutif Kumpulan Petroliam Nasional Berhad (Petronas) Datuk Tengku Muhammad Taufik Tengku Aziz dan Pengarah Urusan Cergas Murni Sdn Bhd Datuk Paul Latimer.Selain itu Pengerusi Eksekutif Bermaz Auto Berhad Datuk Seri Yeoh Choon San, Pengarah Urusan dan Ketua Pegawai Eksekutif KK Land Group of Companies Datuk Kong Hoi Chieng, Pengarah Urusan Twin Arrow Fertilizer Sdn Bhd Datuk Seri Lau Kuan Kam, Panglima Tentera Laut Laksamana Datuk Abdul Rahman Ayob dan Panglima Tentera Darat Jeneral Datuk Seri Mohammad Ab Rahman.Turut dikurniakan PSM ialah mantan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar, Ahli Dewan Negara Senator Datuk Seri Anifah Aman dan veteran politik Lim Kit Siang.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menerima Hormat Diraja ketika berangkat pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan sempena sambutan Ulang Tahun Hari Keputeraan Rasmi Yang di-Pertuan Agong di Istana Negara hari ini/BERNAMA)

Sementara itu, Ketua Pengarah Pendidikan Datuk Pkharuddin Ghazali @ Mat Jali, Ketua Setiausaha Perbendaharaan Datuk Johan Mahmood @ Johan Mahmood Merican, bekas pemain badminton negara Tan Aik Huang dan Pengerusi Yayasan Kebajikan Artis Tanahair Datuk Irwan Shah Abdullah @ DJ Dave merupakan antara 28 penerima darjah kebesaran Panglima Jasa Negara (PJN) yang membawa gelaran 'Datuk’.Empat penerima darjah kebesaran Panglima Setia Diraja (PSD) yang membawa gelaran 'Datuk' pula ialah Penolong Setiausaha Majlis Raja-Raja Mohd Aseral Jusman, Ketua Protokol Jabatan Protokol dan Konsular Kementerian Luar Negeri Mohd Aini Atan, Timbalan Ketua Setiausaha (Kabinet) Abdul Halim Hamzah dan Ketua Staf Markas Angkatan Tentera Lt Jen Datuk Arman Rumaizi Ahmad.Seramai 33 individu menerima darjah kebesaran Johan Mangku Negara (JMN) termasuk Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital Mastura Ahmad Mustafa dan Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.Bagi penerima darjah kebesaran Johan Setia Mahkota (JSM) pula, 33 individu disenaraikan sebagai penerima antaranya penggiat seni Fauziah Nawi, Ketua Polis Perlis Datuk Surina Saad dan Ketua Polis Negeri Sembilan Datuk Ahmad Dzaffir Mohd Yussof.Tiga penerima darjah kebesaran Johan Setia Diraja (JSD) ialah Asisten Ketua Staf Tadbir Pangkalan Udara Subang Brig Jen Baharudin Abu Hassan, Ketua Jabatan Siasatan Jenayah Ibu Pejabat Polis Kontinjen Kuala Lumpur SAC Habibi Majinji dan Timbalan Pengarah (Perisikan Siasatan Khas) Bahagian Perisikan Siasatan Khas Bukit Aman SAC Mohammad Azlin Sadari.Seramai 116 individu dikurniakan darjah kebesaran Bintang Kesatria Mangku Negara (KMN) termasuk Pensyarah Akademi Seni Budaya dan Warisan Kebangsaan (ASWARA) Dr Abdul Halim Husain dan Presiden Persatuan Sukan Orang Pekak Malaysia Dr Ong Shin Ruenn.Tahun ini juga menyaksikan seramai enam orang menerima darjah kebesaran Bintang Kesatria Setia Diraja (KSD) dan 218 individu menerima darjah kebesaran Bintang Ahli Mangku Negara (AMN) termasuk Jurutera Sokongan Bernama Mohd Halim Esham.Pembantu Tadbir (Perkeranian dan Operasi) Bahagian Modal Insan Bernama Rusliza Sahran pula antara 316 penerima Pingat Pangkuan Negara (PPN) manakala 56 individu dikurniakan Pingat Bentara Setia Diraja (BSD).- BERNAMA


Polemik agama perlu diselesaikan segera - Agong

KUALA LUMPUR, 5 Jun- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan kegusaran berkenaan polemik berlarutan melibatkan isu penggunaan kalimah Allah.Titah baginda, perkara itu bukan sekadar perdebatan berhubung terminologi dan linguistik, sebaliknya turut berkait soal akidah Islam yang boleh mengundang kekeliruan dan musibah."Kerajaan beta hendaklah mengharmonikan situasi semasa dan pada masa sama meletakkan penggunaan kalimah Allah pada konteks yang betul dengan mengambil kira keselamatan negara, kemaslahatan ummah dan kedudukan beta serta Raja-Raja Melayu yang lain sebagai ketua agama Islam."Demi perpaduan dan masa hadapan negara, sebarang polemik agama hendaklah diselesaikan segera. Semangat perpaduan perlu disemai serta dibentuk di rumah dan selanjutnya dibaja dan disiram dengan pendidikan serta nilai-nilai murni hidup bermasyarakat di bangku sekolah dan seterusnya diperkasa di Institusi Pengajian Tinggi," titah baginda di sini.


Agong, Raja Permaisuri berangkat ke istiadat pengurniaan darjah kebesaran

KUALA LUMPUR, 5 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan berangkat ke Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara.Ini merupakan istiadat pengurniaan darjah kebesaran terakhir yang disempurnakan Seri Paduka sebagai Yang di-Pertuan Agong, setelah bersemayam sejak lima tahun lepas.Keberangkatan tiba Al-Sultan Abdullah yang memakai persalinan rasmi Yang di-Pertuan Agong iaitu Muskat, disambut Perdana Menteri, Datuk Seri Anwar Ibrahim dan isteri Datuk Seri Dr Wan Azizah Wan Ismail.Turut berangkat ke istiadat sempena Ulang Tahun Hari Keputeraan Rasmi Yang di-Pertuan Agong ialah Raja Permaisuri Agong, Tunku Azizah Aminah Maimunah Iskandariah. Perdana menteri dan isteri kemudiannya mengiringi Seri Paduka berdua ke Peterana Diraja bagi menerima Hormat Diraja oleh Kawalan Kehormatan Utama di Dataran Istana Negara. Serentak dengan itu, lagu Negaraku dimainkan Pancaragam Pusat Rejimen Askar Melayu DiRaja (RAMD) dan Panji Peribadi Seri Paduka Baginda Yang di-Pertuan Agong dikibarkan diikuti 21 das tembakan meriam.Yang di-Pertuan Agong kemudiannya berkenan memeriksa Kawalan Kehormatan Utama dan selesai pemeriksaan, Seri Paduka sekali lagi menerima Hormat Diraja sebelum lagu Negaraku berkumandang. Pasangan diraja itu kemudiannya diiringi perdana menteri dan isteri berangkat meninggalkan Peterana Diraja bagi meneruskan atur cara Istiadat Menghadap dan Pengurniaan Darjah Kebesaran, Bintang dan Pingat Persekutuan di Balairung Seri.


16,863 jemaah haji Malaysia selamat tiba di Mekah

MEKAH, 5 Jun- Seramai 16,863 jemaah haji telah selamat tiba di Mekah dan Madinah bermula 21 Mei sehingga semalam.Ketua Rombongan Haji Malaysia, Datuk Seri Syed Saleh Syed Abdul Rahman berkata angka itu bersamaan 53 peratus daripada keseluruhan 31,600 jemaah pada tahun ini."Daripada jumlah itu, 11,294 jemaah haji berada di Mekah."Semua 12 hotel penginapan di Mekah telah beroperasi sejak 24 Mei lalu."Sehingga semalam, 57 penerbangan telah selesai membawa jemaah haji ke Tanah Suci," katanya kepada pemberita di sini.Beliau menasihatkan para jemaah agar memakai lencana pengenalan diri semasa di Mekah ekoran penambahan jumlah jemaah haji dari seluruh dunia ketika ini.Para jemaah juga diminta menjaga kesihatan diri disebabkan suhu panas yang mula meningkat.


Geng Rantau Dawai maut jatuh lereng, kes pecah rumah elite selesai

(Polis mengangkat mayat salah seorang Geng Rantau Dawai yang maut jatuh lereng bukit)

GEORGETOWN, 4 Jun- Polis berjaya menumpaskan kegiatan jenayah samun dan pecah masuk di kediaman elit selepas seorang daripada ahli ‘Geng Rantau Dawai’ maut terjatuh lereng bukit ketika melarikan diri daripada polis, di hutan berhampiran Taman Jesselton, Pulau Tikus.Menurut Ketua Polis Pulau Pinang, Datuk Khaw Kok Chin, ketiga-tiga suspek melarikan diri ke kawasan terbabit selepas polis meminta menyerahkan diri.Pihaknya kemudian menjalankan operasi mengesan kesemua suspek berkenaan berikutan keadaan gelap.“Bagaimanapun pihak kami telah menemui mayat seorang lelaki dalam keadaan tertiarap di lereng bukit selepas empat jam pencarian.“Hasil siasatan, lelaki terbabit maut dipercayai terjatuh dari tebing batu dan mengalami cedera parah ketika melarikan diri bersama dua suspek lain.“Pasukan turut menemui beg galas berisi beberapa keratan dawai, peralatan pecah rumah serta pisau pemotong daging bersama suspek,” katanya.Beliau tidak menolak kemungkinan suspek bersama dua lagi rakannya yang telah melarikan diri itu terlbat dengan kegiatan jenayah samun terbabit.Proses meneliti cap jari juga sedang dijalankan bagi mengenal pasti identiti suspek berikutan tidak menemui sebarang dokumen pengenalan diri.Siasatan lanjut polis percaya geng terbabit terlibat dengan 15 kes samun pecah masuk kediaman elit di sekitar daerah Timur Laut sejak tahun lalu melibatkan kerugian lebih RM400,000.Polis kini giat mengesan dua lagi ahli Geng Rantau Dawai yang masih bebas.


Perjumpaan bersama pengendali media sosial tiada motif politik

KULAI, 4 Jun - Sesi perjumpaan bersama TikTok, Facebook dan Google yang dianjurkan Kementerian Komunikasi dan Digital bukan bersifat politik atau mengganggu kebebasan bersuara.Sebaliknya bertujuan mewujudkan kerjasama dalam mengekang aktiviti jenayah, kata timbalan menteri, Teo Nie Ching. "Sebab itu perjumpaan amat penting. Tetapi bagi Telegram mereka langsung tidak mahu jumpa dan kita tahu bahawa ada kegiatan haram yang guna pakai Telegram seperti ponografi,sepertilah penjualan ubat terlarang. Jadi tindakan perlu diambil terhadap kegiatan tersebut," tegas beliau.."Menyatakan tidak mahu (hadir perjumpaan) kerana ada campur tangan politik adalah satu alasan yang mudah. Kalau mereka (Telegram) cakap bahawa perjumpaan pun tidak boleh kerana ia adalah campur tangan politik, saya mahu bertanya soalan ini, adakah anda fikir di Malaysia kita tidak mempunyai kebebasan bersuara?  "Adakah perjumpaan dengan kami, bermakna mereka (penyedia platfrom) jadi ‘hamba’ kepada kerajaan? Tidak kerana mereka ada garis panduan komuniti. Tetapi untuk aktiviti yang memang menyalahi undang-undang seperti penipuan dalam talian, tindakan perlu diambil dan perlukan kerjasama semua pihak," kata Teo kepada pemberita selepas menonton filem Polis Evo 3 bersama komuniti polis di sini.Beliau mengulas tindakan Telegram mengabaikan jemputan KKD untuk berbincang dan mencari penyelesaian berhubung beberapa aduan.

(Teo kepada pemberita selepas menonton filem Polis Evo 3 bersama komuniti polis)


Kerajaan Perpaduan pilih calon WALI- Zahid

KUALA LUMPUR, 4 Jun- Perbincangan agihan kerusi Pilihan Raya Negeri, PRN dilaksana secara bersama.Jelas Presiden UMNO, Datuk Seri Dr Ahmad Zahid Hamidi, sebarang keputusan yang dimuktamadkan adalah yang dipersetujui parti gabungan dibawah Kerajaan Perpaduan."Kami berunding sebagai sebuah gabungan tidak ada rundingan antara parti tapi itu adalah keputusan bersama kami antara BN dan PH."Kami menggunakan prinsip sama, WALI 'winnable, acceptable and likeable candidate' , tiga elemen ini penting sebab PRN enam negeri walaupun ianya hanya melibtkan enam buah negeri namun ianya satu manifestasi penerimaan pemuda pemudi terhadap kerajaan Malaysia Madani,"kata Datuk Sri Dr Ahmad Zahid.Beliau berkata demikian selepas menyempurnakan Majlis Perasmian Bangunan baharu UMNO Bahagian Batu.


Usaha pupuk minat anak-anak membaca perlu lebih kreatif

(Datuk Seri Nancy bergambar bersama Buku Puisi Ganjil Satu dan penulis buku tersebut Tan Sri Hamad Kama Che Piah (kiri) selepas majlis pelancaran ketika di WTC/BERNAMA)

KUALA LUMPUR, 4 Julai- Usaha memupuk dan menarik minat anak-anak membaca perlu dilakukan dengan kaedah lebih kreatif.

Menteri Pembangunan Wanita, Keluarga dan Masyarakat, Datuk Seri Nancy Shukri berkata usaha itu terutama menggunakan kecanggihan teknologi terkini berupaya menyemai minat membaca. Ia juga memberi peluang kepada anak-anak untuk memilih bahan bacaan yang diminati dan mencari maklumat yang boleh menjurus kepada pemikiran kritikal. "Mereka yang dalam kumpulan itu akan berfikir. Menjadi orang yang mencari jalan berfikir...tidak buntu pemikirannya. Bagi saya kita punya saingan Google..kita perlu mendidik sama ada maklumat itu tepat atau tidak kena cari juga walaupun Google itu banyak maklumatnya."Ada juga buku kartun yang membawa kepada pemikiran kreatif, pemikiran kritikal yang memerlukan pembaca itu sama ada kanak-kanak atau siapa sahaja untuk berfikir," kata Nancy kepada pemberita selepas Majlis Pelancaran Buku Puisi Kumpulan Puisi: Puisi Ganjil: SaTU! di sini. Tambahnya, penerbitan buku dalam industri buku tempatan masih tidak mencapai sasaran yang ditetapkan Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) bagi negara maju iaitu satu peratus berbanding jumlah penduduk.Sehubungan itu, beliau berpandangan peranan menulis buku sewajarnya tidak hanya terhad kepada ahli akademik atau penulis karyawan. Orang ramai termasuk tokoh korporat juga boleh terlibat dalam penghasilan buku dan karya sastera.

(Datuk Seri Nancy menyempurnakan Majlis Pelancaran Buku Puisi Ganjil Satu ketika di WTC/BERNAMA)


Jurukamera agensi berita maut kemalangan di Lebuhraya Karak

KUANTAN, 4 Jun- Jurukamera agensi berita Channel NewsAsia, Khairul Azman Zainuddin maut akibat kemalangan motosikal di KM43 Lebuhraya Kuala Lumpur-Karak, Bentong hari ini.Ketua Polis Daerah Bentong Supt Zaiham Mohd Kahar berkata kejadian pada pukul 12.00 tengah hari itu berlaku ketika Khairul Azman, 45, dalam perjalanan menuju Kuala Lumpur dan dia disahkan meninggal dunia di tempat kejadian akibat parah di kepala. "Motosikal mangsa dipercayai hilang kawalan lalu melanggar pembahagi jalan sebelum tercampak ke laluan bertentangan dan mangsa juga dilanggar sebuah motosikal di laluan itu yang tidak dapat mengelak," katanya dalam satu kenyataan. Penunggang dan pembonceng sebuah lagi motosikal cedera ringan dan dirawat di Hospital Bentong.Beliau berkata kemalangan itu sedang disiasat lanjut mengikut Seksyen 41 (1) Akta Pengangkutan Jalan 1987 dan polis meminta saksi kejadian tampil membantu siasatan dengan menghubungi pusat kawalan daerah (DCC) Ibu Pejabat Polis Daerah Bentong di 09-2222 222.


391 saman, 37 motosikal disita polis Perak dalam Operasi Bersepadu Samseng Jalanan

IPOH, 4 Jun- Sebanyak 185 buah motosikal dan 258 individu diperiksa dalam Operasi Bersepadu Samseng Jalanan, Polis Daerah Ipoh bersama Agensi Anti Dadah Kebangsaan (AADK) Perak, di Jalan Pasir Puteh berhampiran Station 18.Menurut Ketua Polis Daerah Ipoh, ACP Yahya Hassan, operasi yang melibatkan 62 anggota itu telah mengeluarkan 391 saman kepada pengguna jalan raya di kawasan itu.Hasil pemeriksaan, sebanyak 37 buah motosikal disita atas pelbagai kesalahan dan lapan lelaki warga tempatan ditahan atas kesalahan menunggang motosikal secara melulu dan membahayakan di bawah seksyen 42(1) Akta Pengangkutan Jalan (APJ) 1987 (Akta 333).Tiga lelaki warga tempatan turut ditahan setelah didapati positif dadah jenis methamphetamine bawah Seksyen 3(1) Akta Penagih Dadah (1983) Pindaan 1993.IPD Ipoh akan terus menjalankan operasi bersepadu dari semasa ke semasa bagi memperkasa tindakan penguatkuasaan undang-undang terhadap samseng-samseng di daerah itu.


Ziarah Rahmah pantau kesihatan jemaah haji

MEKAH, 4 Jun- Tabung Haji (TH) mengadakan program Ziarah Rahmah bagi memberikan perkhidmatan kesihatan terbaik kepada jemaah Malaysia termasuk membantu mengesan lebih awal masalah kesihatan yang mereka hadapi.Penyelaras Operasi Unit Kesihatan Awam, Dr Nur Fatihah Oh Abdullah berkata pihaknya juga mengambil peluang menyampaikan pendidikan kesihatan dalam sesi ziarah itu."Jemaah yang mempunyai masalah kesihatan akan segera dirujuk ke klinik dan pakar perubatan yang disediakan TH di tanah suci.Malaysia merupakan satu-satunya negara yang menjalankan program ziarah bilik ke bilik pada musim haji," katanya kepada media di sini. Setakat ini, pasukan kesihatan yang terdiri daripada 11 petugas telah mengunjungi 2, 551 bilik penginapan meliputi lebih 12,000 jemaah.

(Dr Nur Fatihah Oh Abdullah berkata pihaknya juga mengambil peluang menyampaikan pendidikan kesihatan dalam sesi ziarah Rahmah itu)


BN pertahan DUN Sungai Tiang, PH bertanding di DUN Tokai

(Datuk Seri Mahdzir berkata jentera kedua-dua parti juga akan bekerja keras serta menggunakan pelbagai pendekatan dan strategi bagi memenangi kedua-dua kerusi)

PENDANG, 4 Jun- Barisan Nasional (BN) akan mempertahankan kawasan Dewan Undangan Negeri (DUN) Sungai Tiang, manakala DUN Tokai akan ditandingi Pakatan Harapan (PH) dalam PRN akan datang. Kedua-dua DUN berkenaan terletak dalam kawasan Parlimen Pendang. Pengerusi Badan Perhubungan UMNO Negeri Kedah, Datuk Seri Mahdzir Khalid berkata, pada dasarnya perkara itu telah dipersetujui secara bersama oleh BN dan PH yang kini bergabung bawah Kerajaan Perpaduan. Jentera kedua-dua parti juga akan bekerja keras serta menggunakan pelbagai pendekatan dan strategi bagi memenangi kedua-dua kerusi. "Saya optimistik bahawa jika gabungan ini, jentera parti kedua-dua belah pihak (BN-PH) mempunyai kekuatan, semangat dan kemahuan bersolidariti untuk menang saya yakin bahawa potensi dewan-dewan undangan negeri yang ada ini kita dapat balik."PH dia ada kerusi-kerusi yang dia menang pada 2018, yang tu dia nak kekalkan dan kita pula nak dapatkan semula," Mahdzir kepada RTM selepas menghadiri Program Jelalah Jom Kalih Bagi Sama peringkat UMNO Bahagian Pendang di Dewan Cenderawasih, di sini. Hadir sama, Ketua UMNO Bahagian Pendang merangkap ADUN Sungai Tiang, Datuk Suraya Yaacob. Ketika ini, DUN Tokai diwakili PAS, manakala Sungai Tiang, BN.

(Datuk Seri Mahdzir berkata, pada dasarnya perkara itu telah dipersetujui secara bersama oleh BN dan PH yang kini bergabung bawah Kerajaan Perpaduan)


Malaysia mampu jadi pusat industri halal global

NILAI, 4 Jun- Jualan makanan halal dalam negara yang dijangka mencecah RM50 bilion tahun ini menjadikan negara berupaya menjadi pusat industri halal global.Menteri di Jabatan Perdana Menteri (Hal Ehwal Agama) Mohd Na’im Mokhtar berkata, berikutan sektor makanan halal dalam negara yang dilihat semakin berkembang, pelbagai inisiatif dilancarkan kerajaan bertujuan mempertingkat kualiti produk halal dan menarik lebih banyak pelaburan asing ke Malaysia.Ia termasuk penganjuran karnival Mega Fatwa dan Halal peringkat kebangsaan  yang dilaksana Universiti Sains Islam Malaysia (USIM) selain melaksana dan memperkasa pelbagai program pendigitalan melalui aplikasi sistem MyeHALAL yang membantu usahawan dalam menjimatkan masa dan menyenangkan proses memohon persijilan Halal Malaysia."Kita akan terus memperhebatkan jalinan kerjasama antara pihak JAKIM bahagian halal dengan USIM dan saya juga pada hari ini melancarkan Sahabat Halal IPT,"katanya.Beliau berkata demikian kepada pemberita selepas merasmikan Majlis Penutupan Karnival Mega Fatwa dan Halal peringkat kebangsaan 2023 serta melancarkan Sahabat Halal IPT di USIM di Nilai.Sahabat Halal IPT bertindak sebagai jurucakap kepada JAKIM dan jabatan agama negeri bagi memberikan penjelasan dan ilmu tepat berkaitan isu dan pengurusan halal dalam negara khususnya kepada komuniti pelajar.

(Menteri di Jabatan Perdana Menteri (Hal Ehwal Agama) Mohd Na’im Mokhtar)


744 kes penipuan dalam talian libatkan Facebook

(Teo Nie Ching ditemu bual dalam sidang media selepas Program Menonton Wayang Bersama Komuniti Polis Kulai)

JOHOR BAHRU, 4 Jun- Laporan daripada Suruhanjaya Komunikasi dan Multimedia (SKMM) menerima 744 laporan mengenai kes penipuan dalam talian melibatkan laman Facebook dari Januari hingga 25 Mei lepas. Ini diikuti Telegram dengan 17 kes, Whatsapp 16 kes, Instagram tujuh kes dan e-mel satu kes. Menurut Timbalan Menteri Komunikasi dan Digital, Teo Nie Ching berkata angka itu jelas menunjukkan kepentingan kerjasama antara kerajaan dengan penyedia platform media sosial agar kes jenayah dalam talian diambil tindakan segera. "Kami faham bahawa penyedia platform ada garis panduan komuniti mereka masing-masing. Walaupun begitu TikTok berjumpa dengan kami KKD, Facebook berjumpa dengan kami dan Google berjumpa dengan kami. Kami mengadakan perjumpaan itu adalah untuk pastikan bahawa aktiviti-aktiviti yang haram yang memang menyalahi undang-undang boleh diambil tindakan secepat mungkin."Memang kalau ada ucapan-ucapan yang bersifat perkauman dan sebagainya kami boleh hantar senarai itu kepada penyedia platform. Tetapi penyedia platform masih mengguna pakai atau rujuk garis paduan mereka untuk buat keputusan, sama ada kandungan itu akan dipadam atau tidak," kata Teo dalam sidang media selepas Program Menonton Wayang Bersama Komuniti Polis Kulai di sini.

(Teo Nie Ching (belakang, tengah) yang juga Ahli Parlimen Kulai bersama sebahagian PDRM Kulai menonton filem “Polis Evo 3”/BERNAMA)


KSM rangka dasar untuk pekerja ekonomi gig sebelum perkenal akta

BUTTERWORTH, 4 Jun- Kementerian Sumber Manusia sedang merangka dasar untuk pekerja ekonomi gig yang terlibat dalam perkhidmatan penghantaran makanan p-hailing dan e-hailing sebagai garis panduan sebelum mengeluarkan akta khas, mempertahankan hak golongan berkenaan terutama dari segi pendapatan dan keselamatan sosial dalam tempoh dua minggu lagi.Menurut menterinya, V.Sivakumar, KSM sedar tentang keperluan akta tersebut dan kini ia dalam proses penggubalan dasar di peringkat kementerian.Beliau percaya pekerja ekonomi gig tidak didiskriminasikan oleh majikan sekiranya kerajaan mewujudkan akta membabitkan sektor itu.Katanya, buat masa ini bukan sahaja Malaysia bahkan negara-negara lain juga belum ada akta atau undang-undang bagi mengawal pekerja ekonomi gig."Kementerian Sumber Manusia sedang merangka dasar polisi untuk melihat bagaimanakah kerajaan boleh membantu supaya golongan pekerja gig ini tidak didiskriminasi oleh majikan dan yang kedua, perlindungan sosial yang boleh diberikan kepada mereka."Mungkin dalam seminggu dua ini, garis panduan itu saya akan terima daripada pihak pegawai-pegawai kementerian dan kita akan telitikan perkara ini,"katanya.Beliau berkata demikian ketika diminta mengulas berhubung saranan Timbalan Perdana Menteri, Datuk Seri Dr Ahmad Zahid Hamidi yang meminta KSM merangka akta khas bagi membela nasib pekerja industri ekonomi gig terutamanya dari segi pendapatan serta keselamatan sosial.Terdahulu, Sivakumar merasmikan Majlis Penutup Karnival Kerjaya MYFutureJobs dan Skim Keselamatan Sosial Suri Rumah Peringkat Pulau Pinang di Butterworth Arena hari ini.

(V.Sivakumar dalam sidang media selapas merasmikan Majlis Penutup Karnival Kerjaya MYFutureJobs dan Skim Keselamatan Sosial Suri Rumah Peringkat Pulau Pinang di Butterworth Arena)


Tiga penunggang motosikal maut dirempuh pemandu mabuk

KUALA LUMPUR, 4 Jun- Tiga penunggang motosikal maut manakala tiga lagi cedera selepas dirempuh sebuah kenderaan ketika berteduh di bawah jejambat di Kilometer 19.6 Lebuhraya Baru Lembah Klang, NKVE menghala selatan pagi tadi.Tiga mangsa terbabit disahkan meninggal dunia di tempat kejadian manakala yang cedera dihantar ke Hospital Sungai Buloh untuk rawatan.Ketua Polis Daerah Petaling Jaya, Asisten Komisioner Fakhrudin Ambul Hamid memaklumkan, hasil ujian pengesanan alkohol mendapati pemandu kenderaan itu berada bawah pengaruh alkohol melebihi kadar dibenarkan.Dalam kejadian pukul 5.59 pagi itu, kesemua mangsa yang berusia 19 hingga 37 tahun.Siasatan awal mendapati kereta Honda City Hatchback dipandu suspek sedang menuju ke Cyberjaya sebelum hilang kawalan dan terbabas dan melanggar enam mangsa yang sedang berteduh di bawah jambatan.Pemandu kereta berkenaan ditahan bagi membolehkan siasatan mengikut Seksyen 44 (1) Akta Pengangkutan Jalan 1987 dijalankan.Orang ramai yang mempunyai maklumat berhubung kejadian diminta menghubungi pegawai penyiasat trafik, Inspektor Navalan Ravindran di talian 014-2536820 atau mana-mana balai polis berhampiran dengan segera.


Remaja hilang selepas memukat ditemukan mati lemas

HULU TERENGGANU, 4 Jun- Aktiviti memukat ikan di sungai dekat Kampung Dusun, Hulu Terengganu bertukar menjadi tragedi, selepas seorang remaja lelaki ditemukan lemas. Mayat mangsa lemas tersebut telah berjaya ditemui kira-kira pukul 1.05 tengah hari tadi. Ketua Balai Bomba Dan Penyelamat (BBP) Kuala Berang, Hanaffi Mohd berkata, mayat Muhammad Adam Syazwan Mokhtar, 15 tahun itu ditemui oleh orang awam di Kampung Temir pada jarak tiga kilometer dari lokasi terakhir mangsa hilang. Menurut Hanaffi Mohd, sepasukan bomba membawa mangsa ke darat sebelum diserahkan kepada pihak polis untuk tindakan lanjut. Pada pukul 2.30 petang jumaat lalu mangsa dilaporkan hilang dihanyut arus deras yang datang secara tiba-tiba ketika mandi selepas memukat ikan bersama rakan. Manakala, rakannya Putera Azim Fahmi Azmi, 16 tahun, berjaya menyelamatkan diri ke tebing sungai dan sempat melihat kelibat mangsa tenggelam dibawa arus.

Sementara itu, Ketua Polis Daerah Hulu Terengganu, DSP Hasmerra Hassan, berkata,  mangsa disahkan meninggal dunia oleh pihak polis dan dibawa ke Hospital Hulu Terengganu untuk bedah siasat."Kes diklasifikasikan sebagai mati mengejut."Operasi SAR turut melibatkan 77 anggota membabitkan pelbagai jabatan dan agensi termasuk penduduk kampung menyertai operasi tersebut," katanya kepada media di sini.


KPT bakal laksana sistem pembelajaran hidrid dan anjal

KUALA LUMPUR, 4 Jun- Kementerian Pendidikan Tinggi KPT akan melaksanakan sistem pembelajaran hibrid dan anjal di Institut Pengajian Tinggi Awam bermula Sesi Akademik 2023/2024.Menurut menterinya, Datuk Seri Mohamed Khaled Nordin, inisiatif tersebut dapat mengurangkan jumlah pinjaman dan kos pendidikan pelajar."Kita ada 95 program di universiti yang dikenal pasti sesuai dan boleh untuk dibuat penawaran program secara anjal dan secara hibrid, dan kita juga kenal pasti beberapa program, yang sebenarnya tidak perlu sampai empat tahun belajar."Kalau belajar empat tahun, selama itu juga perlu pinjam dgn PTPTN, jadi kenal pasti beberapa program yang boleh dijayakan dalam masa tiga tahun iaitu 44 program,"katanya.Beliau turut memberitahu media, sistem tersebut memerlukan pelajar menghadiri kuliah di universiti pada tahun pertama dan tahun akhir sahaja.Bagi tahun pertengahan, kuliah perlu dihadiri secara atas talian.Terdahulu beliau merasmikan upacara penutupan Program Jom Masuk U 2023 anjuran KPT di Universiti Malaya.

(Datuk Seri Mohamed Khaled Nordin pada sidang media selepas merasmikan upacara penutupan Program Jom Masuk U 2023 anjuran KPT di Universiti Malaya)


Tambah kawasan Hutan Simpan Kekal di Port Dickson

PORT DICKSON, 4 Jun- Kerajaan Negeri Sembilan dalam proses menambah kawasan Hutan Simpan Kekal, di negeri ini, melibatkan tanah kerajaan berkeluasan 330 hektar di daerah ini.Menteri Besar, Datuk Seri Aminuddin Harun berkata ketika ini Negeri Sembilan mempunyai Hutan Simpan Kekal seluas 155,086 hektar atau 23 peratus daripada keluasan tanah negeri selaras Dasar Perhutanan Semenanjung Malaysia."Hutan simpan Port Dickson yang kita katakan tadi adalah hutan simpan bakau yang akan kita wartakan dan kita harap bahawa ini juga akan menjadi satu pusat kajian."Kita tengah kenal pasti kawasan tersebut, kita ada bakau di sekitar Sungai Nipah, Chuah, Lukut dan Sungai Linggi, antara yang ada...tapi kita nak lihat perancangan akan datang supaya apabila kita sudah wartakan, tidak mahu ia dikeluarkan begitu sahaja pada masa akan datang. Biar itu menjadi kekal sebagai khazanah kita," katanya.

(Menteri Besar Negeri Sembilan, Datuk Seri Aminuddin Harun)

Beliau berkata demikian ketika ditemui media pada Sambutan Hari Hutan Antarabangsa Peringkat Negeri Sembilan di PD Forest@ Sungai Menyala Port Dickson, hari ini.Aminuddin turut merasmikan Dataran Astronomi dan Jam Matahari pertama di PD Forest@ Sungai Menyala yang belum pernah wujud dalam mana-mana Hutan Simpan Kekal di Malaysia.Dataran Astronomi dan Jam matahari juga telah mendapat pengiktirafan Malaysia Book Of Record (MBOR).


YPIP beri sokongan kepada belia bangunkan negara

ISKANDAR PUTERI, 4 Jun- Yayasan Penyayang Iskandar Puteri (YPIP) sentiasa berusaha dan memberi sokongan kepada belia yang mengharumkan nama negara dalam bidang sukan, sosial, ekonomi dan pendidikan.Pengerusi YPIP, Datuk Mohammad Khairi A. Malik berkata, antara yang menerima manfaat ialah pelari muda, Umar Usman, Pemenang Pingat Emas Sukan SEA Kemboja 2023 bagi acara olahraga 400 meter."Jadi kita harap anak-anak muda melihat sedara umar menjadi sebahagian lagi ikon anak muda untuk anak-anak muda sana bekerja kuat, sedara umar baru umur 20 tahun berjaya mengharumkan nama negara," katanya di sini.Sementara itu bagi pelari 400 meter Umar Osman, beliau berterima kasih terhadap sumbangan yang diberikan selain ia menjadi pembakar semangat dalam meningkatkan prestasi bagi kejohanan akan datang."Kejohanan yang terdekat ialah Asea Track and Field di Bangkok pada Julai. Seterusnya Kejohanan Universiti Dunia dan insya Allah saya akan cuba buat yang terbaik di sana untuk layak secara merit dan kita ke Sukan Asea," katanya kepada pemberita semasa Majlis Penyerahan Sumbangan Penghargaan kepada Pelari Muda Pemenang Pingat Emas Sukan SEA, Kemboja 2023 di Majlis Bandaraya Iskandar Puteri (MBIP), di sini.Ahli Dewan Undangan Negeri (ADUN) Kota Iskandar, Datuk Pandak Ahmad turut hadir ke majlis tersebut.


UniMAP anjur pameran 'Japan Traditional Dolls'

ARAU, 4 Jun- Universiti Malaysia Perlis (UniMAP) menganjurkan Pameran ‘Japan Traditional Dolls’ dianjurkan Universiti Malaysia Perlis (UniMAP) di Perpustakaan Tuanku Syed Faizuddin Kampus Pauh Putra bermula 2 hingga 30 Jun.Pameran yang dibuka kepada orang ramai itu dianjurkan oleh Bahagian Galeri dan Muzium perpustakaan itu dengan kerjasama Pejabat Konsulat Jeneral Jepun di Pulau Pinang.Pameran seni serta budaya Jepun itu turut meraikan kepelbagaian seni tradisional negara matahari terbit.Antara yang dipamerkan adalah replika makanan tradisional utama Jepun seperti Sushi, Tempura, Bento, Soba, Oden, dan hidangan mewah seperti Cendawan Matsutake. Selain itu, Hagoita ataupun Raket Hanetsuki (permainan tradisional Jepun) juga turut dipamerkan sepanjang pameran itu berlangsung.Pemangku Raja Perlis Tuanku Syed Faizuddin Putra Jamalullail merangkap Canselor UniMAP dan Raja Puan Muda Perlis Tuanku Hajah Lailatul Shahreen Akashah Khalil selaku Pro Canselor turut melawat pameran yang berlangsung.

(Tuanku Syed Faizuddin Putra Jamalullail melawat pameran 'Japan Traditional Dolls')


12 lokasi dikenal pasti, punca pencemaran sisa domestik di Sungai Skudai

JOHOR BAHRU, 4 Jun- Kerajaan Johor mengenal pasti 12 lokasi panas, yang menyumbang kepada pencemaran sisa domestik di Sungai Skudai, di sini.Menteri Besar Johor, Datuk Onn Hafiz Ghazi menjelaskan agensi terlibat akan memasang Log Boom atau perangkap sampah, di kesemua lokasi terbabit menjelang September ini, bagi mengurangkan tahap pencemaran.Usaha pembersihan akan melibatkan empat Pihak Berkuasa Tempatan (PBT) di sepanjang sungai itu.Lokasi pencemaran yang dikesan ialah di Taman Impian Emas, Jeti Nelayan Tampoi Utama, Kampung Pasir, Jeti Nelayan Pengkalan Rinting, Pulau Danga Bayu, Kampung Bakar Batu, dan Pusat Informasi Sungai Skudai.Selain, Pangsapuri Melana Indah, Taman Damai Jaya, Kampung Laut, Kampung Pertanian, dan Kampung Melayu Sengkang."Usaha meletakkan Log Boom di kesemua 12 lokasi ini dan pada masa sama, kita minta ada penyelenggaraan dibuat, setiap hari."Semestinya ia satu tugas yang besar, tetapi saya percaya, kalau semua pihak bekerjasama, sungai-sungai kita di Johor dapat kita bersihkan bermula dengan Sungai Skudai," kata Onn Hafiz.

(Menteri Besar Johor, Datuk Onn Hafiz Ghazi)

Beliau berkata demikian semasa menyertai Program Johor Bersih@ Sungai Skudai, Kampung Bakar Batu, yang disertai kakitangan Majlis Bandaraya Johor Bahru, bersama ratusan peserta daripada pelbagai agensi di Johor.Kerja pembersihan akan tertumpu di sungai itu pada tahun ini, sebelum diteruskan ke Sungai Kim Kim dan Sungai Tebrau pada tahun seterusnya.

Sungai Skudai, Sungai Kim Kim dan Sungai Tebrau, antara sungai dibelenggu masalah sisa domestik, dalam negara.


Tambah baik fasiliti pelancongan, Melaka mohon RM20 juta

PADANG NYIRU, 4 Jun- Melaka memohon peruntukan kira-kira RM20 juta daripada Kementerian Pelancongan dan Kebudayaan (MOTAC) bagi penambahbaikan fasiliti pelancongan negeri itu.Exco Pelancongan, Warisan , Seni dan Budaya negeri Datuk Abdul Razak Abdul Rahman berkata, ia bertujuan menyelesaikan baki 30% persiapan Tahun Melawat Melaka (TMM) 2024.Antara penambahbaikan yang akan dilakukan termasuklah memasang lampu di lorong-lorong sekitar Jalan Jonker selain memasang papan tanda di kawasan itu."Kita mencadangkan kawasan-kawasan lorong belakang ini ditambah baik baik menarik minat pengunjung termasuk pelancong yang hadir ke Melaka."Seperti yang kita lihat di Jonker Walk, kawasan ini agak aktif pada hujung minggu dan berjaya menarik pelancong. Jadi ini mungkin boleh dilakukan di supaya aktiviti-aktiviti lain juga boleh dilakukan di kawasan lain di Melaka," katanya kepada pemberita selepas lawatan kerja produk pelancongan di Bandaraya Melaka.Usaha yang dilakukan itu bagi menambah keceriaan dan memberi keselesaan kepada pelancong yang berkunjung ke negeri bersejarah berkenaan.Turut hadir Timbalan Exco Pelancongan, Warisan, Seni dan Budaya Datuk Zaidi Attan dan Ahli Parlimen Kota Melaka Khoo Poay TiongMengulas lanjut, Abdul Razak yakin semua usaha penambahbaikan itu dapat dilaksanakan sebelum hujung tahun ini.


Perkasa pelancongan domestik, tingkat aliran ringgit

KUALA LUMPUR, 4 Jun- Industri pelancongan domestik perlu terus diperkasa bagi memperkukuh kemampanan ekonomi, sekali gus meningkatan aliran ringgit.Presiden Persatuan Pelancongan Domestik Malaysia (MITA), Uzaidi Udanis berpandangan usaha itu mampu direalisasi menerusi kerjasama bersepadu antara kerajaan dan swasta.Ini termasuk mempromosi pakej pelancongan domestik yang lebih inklusif untuk mendorong pelancong tempatan dan asing berbelanja dalam negara."Harusnya kita fikir bagaimana nak promosikan negara kita, kita sasarkan negara tertentu dan galakan kepada produk baru."Kita juga berharap kementerian memberi dana promosi kerana ia penting, dan harus diberi terus kepada pemain industri dan galakan insentif siapa yang menarik pelancong ke negara kita, seperti beri insentif percukaian dan galakan penerbangan terus dari negara mereka datang ke Malaysia," katanya.

(Presiden Persatuan Pelancongan Domestik Malaysia (MITA), Uzaidi Udanis)

Beliau ditemui selepas menjadi tetamu program terbitan RTM di Angkasapuri.

Tambahnya, kemudahan visa kepada pelancong juga amat penting untuk memastikan sektor pelancongan Malaysia kekal kompetitif.


Malaysia ucap takziah, nahas kereta api di India

NEW DELHI, 4 Jun- Malaysia menyampaikan ucapan takziah kepada India susulan nahas kereta api yang mengakibatkan ratusan nyawa terbunuh dan cedera pada Jumaat lalu.Menteri Luar Datuk Seri Dr Zambry Abdul Kadir mengucapkan takziah dan mendoakan kesembuhan kepada mereka yang cedera dalam tragedi yang berlaku di negeri Odisha itu."Kami bersama-sama dengan rakyat India pada masa yang sangat sukar ini," katanya menerusi Twitter. Suruhanjaya Tinggi Malaysia di New Delhi turut menyatakan simpati kepada India atas tragedi itu pada Sabtu.“Kami bersama dengan kerajaan dan rakyat India mendoakan misi menyelamat akan berjaya dan kami juga turut bersimpati kepada waris mangsa,” menurut misi diplomatik Malaysia itu di Twitter. Perdana Menteri India Narendra Modi yang melawat lokasi nahas di daerah Balasore Odisha pada Sabtu, berjanji akan mengambil tindakan terhadap kepada individu yang didapati menyebabkan berlakuya nahas itu.Dalam kejadian yang melibatkan pertembungan itu, kereta api Coromandel Express dalam perjalanan menuju ke Chennai bertembung dengan kereta api Yesvantpur-Howrah Superfast sebelum satu daripada kereta api berkenaan melanggar kereta api barang.Insiden perlanggaran tiga kereta api itu meragut hampir 300 nyawa dan mencederakan kira-kira 900 penumpang.


Pembinaan TAPS Jernih berjalan lancar

MASJID TANAH, 4 Jun- Pembinaan Takungan Air Pinggiran Sungai (TAPS) Jernih di Masjid Tanah berjalan lancar dan perkembangannya mencapai 28% selain mengikut jadual ditetapkan.TAPS Jernih dengan kos kira-kira RM234.7 juta akan membantu bagi menampung keperluan air pengguna di daerah Masjid Tanah dan sebahagian pengguna di daerah Melaka Tengah, sekali gus mengurangkan kebergantungan Melaka terhadap bekalan air mentah dari negeri lain menjelang 2026.Exco Kerja Raya, Infrastruktur, Kemudahan Awam dan Pengangkutan Melaka Datuk Hameed Mytheen Kunju Basheer yakin kolam tadahan air itu mampu disiapkan mengikut tempoh ditetapkan iaitu pada Disember 2024.Bagaimanapun terdapat kelewatan pada awal pembinaannya berikutan tiada laluan yang sesuai untuk pelaksanaan projek itu namun ia berjaya diselesaikan."Dia dah 28% pembinaan dan sedikit terlewat sedikit tapi terlewat daripada mula kerja dahu sikit saya kata bukan kerana progress di dalam terlewat daripada mula kerja dulu..mereka sedang capai target untuk menyiapkan kerja-kerja lebih masa dijalankan setiap hari lah untuk nak mengejar balik sasaran tu," katanya kepada pemberita di sini. Hameed turut menambah, selesai pembinaan TAPS Jernih ia akan disambung dengan pembinaan Loji Air Jernih di kawasan berdekatan yang dijangka siap sepenuhnya pada 2026.


ANGKASA saran penternak ikan sertai konsortium

LIPIS, 4 Jun- Angkatan Koperasi Kebangsaan Malaysia (ANGKASA) mencadangkan agar semua penternak ikan di Pahang bergabung di bawah satu konsortium bagi tujuan menjaga kebajikan mereka.Presidennya Datuk Seri Dr Abdul Fattah Abdullah berkata, Konsortium Penternak Ikan Pahang yang telah ditubuhkan turut mampu membantu membekalkan benih ikan kepada penternak di negeri itu.Ujarnya, setakat ini ANGKASA telah menyalurkan RM500,000 bagi bekalan benih ikan terutama patin dan talapia."Kita minta supaya Konsortium Patin Pahang akan memainkan peranan sebagai penghubung kepada bekalan benih dan bekalan makanan."Ini disebabkan ANGKASA sendiri telah memberikan geran penubuhan kepada koperasi ini untuk menjalankan aktiviti. Semua digabungkan bawah Konsortium Patin dan juga koperasi-koperasi yang terlibat dalam indusri mengusahakan ikan air tawar," katanya kepada pemberita di sini.Tambahnya, penyertaan dalam konsortium akan memudahkan agihan bekalan benih berbanding penternak yang bergerak secara solo.Antara isu yang mendapat perhatian ketika ini berkait kekurangan ikan patin yang mengakibatkan ramai peniaga terpaksa mencari alternatif bagi menggantikan ikan sungai itu. Beliau turut memuji tindakan Ketua Pengarah Perikanan negeri dengan meningkatkan pengeluaran benih ikan patin sebagai langkah penyelesaian segera.


Jadikan terbitan JAKIM rujukan utama buku agama

KUALA LUMPUR, 4 Jun- Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar memohon pihak Jabatan Kemajuan Islam Malaysia (JAKIM) untuk menyelaras semula semua penerbitan buku di bawah agensinya.Tujuan penyelarasan tersebut, supaya buku terbitan JAKIM lebih sistematik, kreatif serta menjadi rujukan utama kepada masyarakat dalam menyampaikan ilmu serta memperkukuhkan kefahaman Islam."Saya akan mintak pihak JAKIM untuk membuat penyelarasan dengan agensi-agensi yang lain kerana ini juga hasrat Perdana Menteri Datuk Seri Anwar Ibrahim. Supaya kita boleh bekerja secara berpasukan."Jadi saya harap pihak JAKIM akan mengurusetiakan dan menyelaraskan perkara ini supaya tidak berlaku perindihan," katanya selepas melancarkan buku baharu dan penyerahan sumbangan wakaf buku terbitan JAKIM di Pesta Buku Antarabangsa Kuala Lumpur (PBAKL) di ibu negara.Beliau turut menambah, "sebanyak 20 set pembelian buku terbitan JAKIM oleh Yayasan Waqaf Malaysia akan diagihkan kepada masjid, surau dan institusi tahfiz yang terpilih."JAKIM dan Kementerian Pendidikan Malaysia (KPM) akan meneruskan kerjasama strategik menerbitkan buku himpunan Hadis 40 Imam Nawawi untuk edaran kepada sekolah-sekolah di seluruh negara.


Senandung Rakyat Pahang milik Siti Nur Syakira

KUANTAN, 4 Jun- Anak jati Jerantut Siti Nur Syakira Mohd Mustapha muncul Johan bagi Pertandingan Senandung Rakyat Pahang anjuran RTM Pahang yang julung kali diadakan di Auditorium Darul Makmur disni malam. Menyanyikan lagu berjudul ‘Mudik Meminang’, nyata membawa tuah buat dirinya meskipun pertama kali mendendangkan lagu tersebut serta menyanyikannya di pentas yang dihadiri hampir 900 penonton.Walaupun mempunyai tempoh singkat untuk melakukan persiapan namun usaha kerasnya membuahkan hasil serta memberi inspirasi untuk lebih fokus dalam pertandingan itu."Syukur alhamdulillah, sebab sudah sampai ke tahap ini, itu rezeki Allah. Saya juga tidak enyangka kemenangan ini."Apapun, terima kasih kepada RTM kerana telah memberi peluang kepada semua peserta untuk menyertai pertandingan ini," katanya kepada pemberita di sini.Seramai 10 peserta berentap mendendangkan lagu-lagu kesenian negeri Pahang di pentas akhir.Naib johan berjaya diraih oleh Shamsul Bahri Muharis yang turut menggondol anugerah persembahan terbaik dan tempat ketiga di raih oleh Nur Shahira Abdul Malik. Pertandingan Senandung Rakyat Pahang turut disiarkan secara langsung di Saluran TV2, dan dibarisi empat juri berpengalaman iaitu, Luqman Abdul Aziz selaku ketua juri, Dato Aripin Said, Siso Kopratasa dan penyanyi terkenal lagu loghat Pahang iaitu Roslan Madun. Pada pertandingan itu, juara menerima wang tunai RM5,000.00, naib juara RM3,000.00 dan tempat ketiga RM2,000.00 berserta piala dan sijil penyertaan. Manakala, Pemenang Persembahan Terbaik membawa pulang wang tunai RM1,000.00.Kesemua pemenang membawa pulang piala dan sijil penyertaan, manakala penerima hadiah saguhati masing-masing menerima wang tunai RM500.00 dan sijil penyertaan. Pertandingan yang dihoskan oleh DJ Hezree dan rosma itu turut diserikan lagi dengan persembahan daripada artis jemputan Datuk Jamal Abdillah dan kumpulan jemputan Anak Kayan.


Hubungan kukuh negeri, Persekutuan penting - Zahid Hamidi

KAPIT, 3 Jun- Hubungan kukuh antara kerajaan negeri dan Persekutuan penting dalam pelaksanaan projek pembangunan rakyat.Timbalan Perdana Menteri, Datuk Seri Dr Ahmad Zahid Hamidi berkata usaha memperkukuhkan hubungan itu selari misi kerajaan yang mahu setiap rakyat di negara ini mendapat manfaat daripada setiap pembangunan yang dilaksanakan kerajaan.Katanya, kestabilan politik amat penting untuk menarik lebih banyak pelaburan asing."Ini termasuk di Sarawak dan Sabah yang bakal menerima manfaat selepas Nusantara dijadikan ibu negara Indonesia kelak."Kerajaan Persekutuan akan membantu dan memastikan kemudahan infrastruktur di kedua-dua negeri itu dinaik taraf."Kompleks Kastam, Imigresen dan Kuarantin (CIQ) dan lain-lain pusat antara Malaysia dan Indonesia mesti dinaik taraf kerana kita harus mengambil peluang atas potensi baharu ini agar 'barter trade' atau pertukaran barangan harus dipertingkatkan," katanya kepada pemberita di sini.Beliau turut mengumumkan pelaksanaan beberapa projek untuk bahagian Kapit bernilai lebih RM294 juta.


MAKKAH, 3 Jun- Lebih 1,300 soalan diterima Unit Bimbingan Haji yang dibangkitkan oleh para jemaah melalui perkhidmatan E-TAIB menerusi aplikasi THhujjaj, terutama melibatkan kesangsian mengenai larangan ihram, fiqh jemaah wanita dan bayaran dam.Menurut Pengurus Bimbingan Haji Mekah, Shahrin Awaludin, semua soalan tersebut lebih kepada pengesahan untuk para jemaah, bagi memastikan ibadat dijalankan mematuhi Rukun Haji.Terdapat juga soalan diajukan oleh jemaah haji yang belum bertolak ke Tanah Suci.

(Perkhidmatan E-TAIB terima lebih 1,300 soalan berkaitan haji)

Ketika ini, seramai empat orang petugas diberikan tanggungjawab menyelesaikan soalan-soalan tersebut, selain tiga pakar rujuk, jika terdapat soalan baharu dan sukar.Operasi Unit Bimbingan terutama melibatkan soalan dalam perkhidmatan E-TAIB itu pada waktu ini adalah selama 18 jam dan akan ditambah kepada 24 jam, 2 minggu sebelum dan selepas Wuquf.E-TAIB menyediakan tabung soalan mengikut kategori dan mesra pengguna.Beliau menjangkakan akan menerima lebih 5,000 soalan sepanjang musim haji tahun ini.Mengikut rekod, 1,000 soalan diterima menerusi aplikasi berkenaan semasa musim haji tahun lalu.


ATM utamakan kebajikan veteran

PORT DICKSON, 3 Jun- Berpencen atau tidak berpencen kebajikan veteran tentera adalah sama rata dan terus menjadi keutamaan Angkatan Tentera Malaysia (ATM ).Menurut Panglima Briged Pertama Infantri Malaysia, Brigadier Jeneral Mohamad Noorlizam Shamsuddin, keseluruhan veteran berdaftar seramai hampir 16,800 orang."Veteran ATM disarankan mendaftar keahlian dibawah Jabatan Hal Ehwal Veteran (JHEV) bagi memudahkan urusan tersebut."Ada veteran yang tidak berpencen berpandangan mereka tidak layak mendapat bantuan sepenuhnya daripada persatuan, sebenarnya tidak. Kami daripada pihak ATM khususnya JHEV memberi bantuan kepada semua pihak."Selagi mereka pernah berkhidmat sebagai tentera dan kita akan bagi bantuan," katanya kepada pemberita di sini.

(Keseluruhan veteran berdaftar seramai hampir 16,800 orang)


Pengiktirafan Perancis, beri impak besar

KUALA LUMPUR, 3 Jun- Pengiktirafan Perancis terhadap kedaulatan Malaysia bakal memberi impak besar khasnya dalam isu tuntutan wilayah serta pertikaian sempadan antarabangsa.

Timbalan Dekan Hal Ehwal Pelajar Fakulti Sains Pentadbiran dan Pengajian Polisi UiTM Dr Mazlan Che Soh berkata pengiktirafan itu mampu memperkukuh peranan Malaysia-Perancis menerusi platform pelbagai hala dalam memastikan kestabilan dan keselamatan rantau ini.

(Timbalan Dekan Hal Ehwal Pelajar Fakulti Sains Pentadbiran dan Pengajian Polisi UiTM, Dr Mazlan Che Soh)

Beliau berkata ia merupakan sokongan moral yang sangat tinggi kepada Malaysia untuk meneruskan penyelesaian secara damai dengan pihak yang menuntut wilayah yang berkenaan. "Tentu sekali sokongan Perancis ini akan dapat memberikan sokongan diplomatik kepada Malaysia khususnya untuk mencari satu kaedah terbaik bagi satu penyelesaian jangka panjang bagi memenuhi kepentingan semua pihak yang terlibat", katanya kepada RTM.Katanya, selain dialog dan rundingan, penyelesaian berbentuk jangka panjang perlu diambil kira bagi mencapai kesepakatan bersama dan memuaskan hati semua pihak."Apapun saya berharap Malaysia akan dapat melaksanakan apa juga isu tentang sempadan ini dengan cara berhemah dan terus menggalakkan dialog dan rundingan dan usaha-usaha yang hendak dicapai itu hendaklah melibatkan penyelesaian yang berbentuk jangka panjang dan memuaskan hati semua pihak", katanya.


KKR kenal pasti 38 projek sakit di seluruh negara

MACHANG, 3 Jun- Kementerian Kerja Raya (KKR) telah mengenal pasti sebanyak 38 projek sakit daripada 717 projek di bawah seliaannya di seluruh negara.Timbalan Menteri Kerja Raya, Datuk Seri Abdul Rahman Mohamad berkata projek berkenaan sedang dalam pembinaan di seluruh negara namun terhenti seketika kerana masalah dihadapi.Katanya, terdapat pelbagai kategori projek sakit termasuklah 'Central Spine Road' (CSR)"Antara faktor kelewatan disebabkan Perintah Kawalan Pergerakan (PKP) bagi projek yang bermula 2019, kekurangan tenaga buruh ketika pandemik COVID-19 serta isu lot tanah yang perlu dipindah milik."Kontraktor dinasihatkan agar meneruskan kerja pembinaan bagi mengelakkan daripada pembayaran denda akibat kelewatan pembinaan melebihi 20 peratus," katanya selepas Majlis Penyerahan Projek Klinik Kesihatan Mata Ayer yang dirasmikan Menteri Kesihatan Malaysia (KKM), Dr Zaliha Mustafa.Dalam perkembangan sama Abdul Rahman berkata, sehingga kini terdapat 72 projek di bawah KKM sedang dalam pembinaan dan dilaksanakan mengikut jadual.


Malaysia sambut baik kenyataan Perancis, dapat sangkal cubaan cabar kedaulatan Malaysia

KUALA LUMPUR, 3 Jun- Kementerian Luar menyambut baik kenyataan lisan dan bertulis oleh Menteri Eropah dan Hal Ehwal Luar Perancis, Catherine Colonna berhubung pendirian rasmi Kerajaan Perancis yang menyokong penuh kedaulatan dan keutuhan wilayah Malaysia.Menterinya, Datuk Seri Dr Zambry Abd Kadir dalam kenyataannya berkata, kenyataan itu dapat menyangkal percubaan mana-mana pihak yang cuba mencabar dan menafikan kedaulatan Malaysia.

(Pertemuan antara Menteri Luar Datuk Seri Dr Zambry Abdul Kadir dan Menteri Eropah dan Hal Ehwal Luar Perancis, Catherine Colonna)

Beliau berkata pertemuan bersama Catherine semalam turut menilai kemajuan kerjasama sedia ada dan meneroka potensi kolaborasi baharu yang lebih komprehensif.Pertemuan itu juga bersetuju agar interaksi dan kerjasama dua hala dalam pelbagai sektor seperti pendidikan, pertahanan, perdagangan, pelaburan, kesihatan dan pelbagai perlu terus dipertingkatkan.Turut dibincangkan mengenai usaha bersama dalam menangani isu serantau dan antarabangsa terutama komitmen Perancis dalam meningkatkan lagi kerjasama pembangunan dengan ASEAN serta situasi yang membimbangkan di Myanmar.Beliau dan Catherine juga menyatakan sokongan terhadap rantau Indo-Pasifik yang bebas, terbuka dan inklusif demi kemakmuran perdagangan dan perniagaan.Kesimpulannya, lawatan kerja ke Paris berjaya meningkatkan lagi hubungan dua hala kedua-dua negara serta pada masa sama memastikan kepentingan dan kedaulatan negara terus terpelihara.